VCTH | Archive | Chin News | 148\nHome » Archives by category » Thuthang » Chin News (Page 148)\nSung Tin Par Fanu Hmel Thar A Cawi\nPosted on June 4, 2013 by vcth and saved under Chin News\nKan Chin nu hlasak thiam hminthang, kawlram pi tiang thang, Sung Tin Par cu May 30,2013 Witoriya General Hospital, Yangon ah fanu te duh um tak a nei. Sung Tin le San Z Lan cu May 5, 2010 ah Sedona Hotel ah an nei aw. [AqcB7u39xmQ]…\nComments Off on Sung Tin Par Fanu Hmel Thar A Cawi / Continue reading →\nZokhawthar -Rih-Tedim Lampi\nPosted on June 3, 2013 by vcth and saved under Chin News, Thuthang\nMizoram Trade le Commerce Minister LalrinLiana Sailo cun India leh Myanmar karlak sumtuahnak hrang ih lampi Zokhawthar -Rih-Tedim pawl tuahnak ding ruahmannak cu India le kan ram cozah in lungkimtlangnak thuthlung an tuah zo tiin a sim. Lalrinliana Sailo hin 28 May ah Monwya Myanmar North East India (NEI)-MYANMAR regional…\nComments Off on Zokhawthar -Rih-Tedim Lampi / Continue reading →


Leitlun Uktu Credit Card | VCTH\nHome » Cahram » Theihkauhnak » Leitlun Uktu Credit Card\nBy vcth on November 6, 2013.\nVoikhat cu Saya Zaw Thu Lin sermon mi ka it zikah online in ka rak ngai. Australia a feh lai ah mi pakhat in Sayapa ka lo vakpi ding, laksawng tla ka lo lei sak duh so khaw a ti. Khawsung an feh zikah cu cupa in paisa keng lo in a feh pi. Saya Zaw Thu Lin le Kawlram in Australia feh mi si tikah “hipa hi paisa le keng lo, thil le I lei sak tum, thil man khungkhung thawn, I tiam mi a hngilh si pei maw aw” tin amah ten a ruat rero. Dawr ngaingai an vun thleng ahcun, cupa cun a tul mi hmuahhmuah cu credit card ten a pek sak thluh. Saya Zaw Thu Lin cu thazang a ngah tukih, himi credit card hnak in Jesuh a mak sawn tin thu a sim. Kei mah ten ka rak hnih suak zet, Sayapa teh hi credit card le Jesuh tla tah thim cu aw ka ti rero. Asinan ka ruat ka ruat ih credit card hi a rak ropi tuk ngai. Ziang ruangah Saya Zaw Thu Lin in a thathnemnak timi ka rak sim ding.\nKa rual “mi hmuahhmuah ih BA Thang” thawn leitlun thil sersiam mi hmuahhmuah lakah ziang mi in milai a thathnem pi bik timi kan rel theu. A hmaisabik ih kan lungkim veve mi cu Electricity hi a si. Culo dang cu kan el aw phahphah computers, mobile phones etc … Capitalism hi sersiam mi hmuahhmuah lakah thupibik pa khat a si ka ti mi cu a lung kim lo nasa. Kan pahnih in kan ruat lem lo mi cu Credit Card hi a si. Kum zabi 20 hnu-ah milai nunnak ah hmual a neibik mi pakhat a rak si. Kawlram um pawl cun ka thei hrihlo, thei thok tla si men thei. Tuisan ram dang um pawl cu kan vaknak tinkim ah paisa keng nawn lo in credit le debit card tete lawng kan keng thlang.\nTuni Kawlram ah le hlanlai san ahcun paisa rori lawng in thil lei le sumdawng a rak si. Hlan lai san Egypt san lai pi ihsin dar paisa, ngun paisa, siangpahrang zuk cuang mi piasen tin an rak hmang. Chinese Ming Dynasty in caku paisa an rak hmang hmaisabik ih paisa parah ramuktu hminthang, ramsa cuang mi caku hmang in thil lei awk, paisa kuat awk a rak si. Cun cui paisa cu mah ram sung te lawng ih hmang theih mi a si. Ramdang thleng in cu thleng theih a si le thleng, thleng theih a si lo ahcun buai a rak si. Paisa fai rori um lo ahcun kan buai si mei.\nCredit card cu hmel a nei lo hlei ah ramuktu zuk khal a cuang lo. Plastic ih tuah mi te men khi a si. A tlun ah kan hmin le credit card number, card thok ni le cem ni le a thupibik mi micro chips a um. UK credit card cu Gold, Platinum tivek an then ih, himi credit card hi Sui le Platinum vek thotho in man a nei tinak a si. Himi credit card ten leitlun khawi tawk hmun khalah thil lei thei, himi card hmang in western union maw bank in paisa kuat theih, paisa khal leitlun hmun tinkim in ngah theih a rak si. Leitlun pi pasia hman dan (Global financial system) pakhat ah a rung cang. Himi credit card hi uktu a nei lo, khawi tawk ram ih ta ti khal a um lo, mithlei dang khal a nei lo, leitlun huap pi ih hmang theih mi a rak si. Paisa kan hmang kuat mi khal hmuihmel nei lo in, numbers lawngin hna a tuan thlang. Tuni ah himi credit card te hin leitlun hmuahhmuah a uk thluh ti seh la a sual lo ding.\nA si nan zumnak (trust) timi par ih base mi paisa a si. Bank le Credit card pek tu pawl ih zumnak na tong lo si ah cun ngah theih a si lo. Hlan lai san ih hmui hmel keng paisa a si nawn lo nan, hnaatuan dan cu an bang aw lai. 1990 hrawng ah Argentina an sipuayii dan (economic system) a rak siat tikah an paisa man a nei nawn lo. Cutin an ram ah pa khat le khat zum nak in paisa an rak cawi awk. Mi hrek khat cu Chruch Pastor hnen ah an feh ih Pastor pa hmai ah paisa an cawi/ bak aw in zumnak an rak lak. Tuisan khal ah zumnak cak ter sin sin tu ding ah Pastor hmang lo in kan financial history pawl zoh par ihsin zumtlak kan si le silo an thence.\nCredit Card in thil kan lei tikah “pin number” mah te nei cio in hmet cio khi si. Hitin hnatuan thei nak dingah “micro chips” te hi a rak thupibik. Himi in khawi ah, ziangzat kan hmang timi a rak khum thluh. Himi pawl hi zoin monitor a tuah ti khal kan thei lo. Cun an nei mi kan information pawl khal ziangah an hmang ti khal kan thei lo. Kanmah a hmang tu lala in zumnak (trust) in pektu pawl ah kan nei. Pakhat le pakhat zumnak ihsin hna a tuan thei mi a rak si. A cancan ahcu kan thuhla tampi an thei, an thu hla ziang hmang kan thei nawn lo. Kan thuhla an thei tikah, ca tampi in kuat, an duhduh in kan information pawl an hmang theu ve.\nAsinan himi zumawknak (trust) timi a cem ahcun tihnung zet mi si. 2009-10 hrawng ih a rak cang thok mi credit crunch khal himi pawl ruang thotho ah a si. Tuhlan ahcun paisa kan khawl ih kan nei hnu lawngah kan hmang. Tuisan ahcun credit card ruangah cutin khawl hmai sa a tul nawn lo. Inn, motor, thilri etc.. khal credit in kan lei. Laitlang um pawl in US le ramdang um pawl inn, motor etc…pawl an lei thei ih kan zohso zet theu. An lo sim lo mi cu Credit in kan lei timi ti mi si. Business khal credit in tuah theih a si. Cutin mi tampi in an hmang, mi tampi in an pek thei nawn lo tikah Financial System tiang a rak siat ter. Credit Crunch (credit ngah har nak) ihsin Recession (Leitlun sipuayi tlaknak), Double Dip Recession (Leitlun sipuayi voihniknak tlaknak) tin lei tlun pi a rak buai. Tuisan ahcun credit card ngah ding a har sinsin.\nHimi paisa cawi ih a thang thawn kuan sal timi kan Bible le Muslim pawl ih bible “Kuran” in a duh lo. Leviticus 25: 37 “A ṭhang thawn tangka coih hlah uh; a miat in rawl khal zorh hlah uh. (You must not lend them money at interest or sell them food at a profit (NIV)”. Hlan lai England le Europe ah Jews pawl an rak lian tuknak khal paisa an cawi ih a thang lakin an rak tuah thei. Christian pawl cu kha tin tuah dingah an rak kham. Kan dung thla ah khal England ih Anglican Arch Bishop pa in a thang lak ih paisa cawi pawl na pin a rel siat. Christian pawl ziangtin tuah a um lo nan Muslim ram hrek khat ahcun “Sharia Law” thawn feh mi credit card pawl cu 1990 hnu in an hmang thok. Paisa cawi mi cu Zu, Gambling, Pornography pawl ah hmang theih si lo. Cun a thang in lak si lo in an lei man (service) ah paisa an lak.\nTuni ah credit card cu kan nei cio thluh ding ka zum. Himi te hin kan nun can, paisa kan hmang dan, kan tlan leng dan, sum kan dawng dan tiang in a rak thleng thluh. Tuni ah paisa khawl hmaisa tul nawn lo in paisa hmang theih si. US ih ka rualpi pakhat tla cu pa 5 rori a nei ih, credit card pakhat ta in pakhat a kuan ih a hmang rero men. Himi credit card a cang theinak ding ih hero bik cu “micro chips” technology hi a si. A dang cu santiluan dan thlun in a rak cang ve.


Update News: Falam Inn 6 Tiang A Kanghnak A Ruang Langhter A Si Cang – Chin Cele News\nUpdate News: Falam Inn 6 Tiang A Kanghnak A Ruang Langhter A Si Cang\nPosted By: laitheihtlei.com January 12, 2021\n2021 January 12 Zinglei suimilaam 3:30am hrawngah Falam Khuapi Lan-sung ah Inn kanghnak in Minung 2 Sayamah Mang Hlei Zing (Kum 69) le Nu Rah Thang (Kum 42) an nunnak a liam tiah thawngtheih a si. Inn a kang mi hi a dih lak ah Inn 6 a si i, zinglei suimilaam 5:30am tluk ah Mei an thah khawh.\nInn kangh hi Sayamah Mang Hlei Zing (Kum 69) Inn Electric Meipung in ai thawk mi a si tiah theih a si. Falam Community Media nih Falam Inn kangh mi kong ah mahtihin an van langhter.\n“Farțhawk vengih Pi Mang Hlei Zing (kum 69) cun khuasik ruangah electric meipung cu a ihnak kiangah ret in a it. Cuih electric meipung ihsin meisa a kaang thok tiah Falam meithat zungin an sim. Meisa ruangah Pi Mang Hlei Zing le a umpi Nu Rah Thang (kum 42) cu an nunnak a liam. Meisa kaang cun: 1. Pi Mang Hlei Zing ih 30′ x 30′ dothnih thing inn 1. 2. Pu Run Rem Thuan ih 30′ x 40′ dotkhat thing inn 1. 3. Pu Ci Hem ih 30′ x 40′ dothnih thing inn 1. 4. Pu Hram Dim ih 30′ x 20′ dothnih thing inn 1. 5. Pi Hrin Thiam ih 30′ x. Pi Hrin Thiam ih 30′ x 20′ dothnih thing inn 1 le Pu Zaw Tun ih 20′ x 20′ dothnih thinginn 1 pawl a kaangral.\nMeikaang harsa tuar pawl cu atu ah sungkhat neihniam inn pawl ah an beu sung a si. Harsa tuar pawl bawm cio dingin leitlun killi ih zate hnen ah Global Chin (Falam) Organization – GCO cun sawmthannak a nei ih Falam khua nu/pa thawn țuan tlaangin Meikaang bomnak tiin KBZ bank le Myanmar Economic Bank (MEC) ah account dang te an phuan tum tiah theih a si. Cumi hlan ih a pekhlan duhtu pawl cun Salai Nhgepi hnen ah pehtlai a theih tiah an sim.\nTuandeuhte zongah Hakha Inn kanghnak in minung 1 a thi i, Tutan Falam Inn kanghnak zongah minung 2 bak an thi than i, ngaih a chia ngai. Inn kangh ai thawk ning zong ai khat ngaingai. Mei hman i ralrin ngaingai a hau.\nCredit: Falam Community Media\nBe the first to comment on "Update News: Falam Inn 6 Tiang A Kanghnak A Ruang Langhter A Si Cang"\nMyanmar Singer Thein Tan A Nupi Dantatnak Pek A Si


General Motors Company A Tla Sia - Chinland Today Media\nGeneral Motors Company A Tla Sia\nJune 2, 2009 8:14 am·0 comments\nLeitlun ih Motor tuahtam hminthang zet pakhat General Motors Company cu America ram thuanthu ih Company tlasia bik si thei dinhmun ah a ding rerolai. Hi Company hi a tlaksiat tuklo nak dingah President Obama cun dollar Billion 30 a pek ding thu a simih. General Motors Company hi bawmnak Dollar Billion 20 a rak dawngzo nan himi cing khal an a tungding aw thei cuang hrihlo a si.\nTu ahn hin Company ih Shareholder pawlin 10% hrawnglawng an co banih, Company fate ih Shareholder pawlih comi hnakin an comi hi a mal sawn thlang a si. General Motors Company hin a tlaksiat tukding humhim nak dingah a thil pawimawh Chapter Eleven an timi cu Court ah a thlen zamrang zum a siih.Hi Chapter Eleven hi Court ih a thlen a si ah cun a sumdawn nakziangmaw zatcu Court thuhnuai ah aum thlang ding ti nak a si.\nMillvina Dean A Thi\nDr, George Tiller Kap That\nUS ih Company pahnih Lehman Brothers leh Worldcom pawlkhal sumpai lamih an tlaksiat ruangah hiti vekin Court ah an rak pe aw zo ih, Company ih miatmi 60% cu Cozah ah a lut tlangding atinak a si. General Motors Companyn hin leitlun ram dangdang ah hnatuan pi an neitam zetih hi pawl lakah Pontiac Saturn Hummer leh Saab pawl tlacu tui harsat nak antawn ruangah kharsak tul ding dinhmun ah an ding zik rero a si.\nHimi laiah Canada ih Motor thilri tuahtu Magna International cun Europe ih General Motors hnuaiih Company pahnih Vouxhall leh Opel pawlcu leisin dingin a dil rero laiih himi a leisak ngaingai a si ah cun tui hnatuan rero lai pawlcu hnatuan ding nei nawnlo ah an cang thluh thlang ding.\nObama In Israel A Ngen\nUS Ralkap Ral Ring


CDF In Thaisun Ihsin Tahan-Ṭio Motor Tlan Lo Dingin Theihternak An Suah – Meifar\nCDF In Thaisun Ihsin Tahan-Ṭio Motor Tlan Lo Dingin Theihternak An Suah\nMarch 7, 2022 admin Lawrkhawm 0\nTuisun March 7, 2022 ah CDF-Hualngo in ca poimawh zet an suah. Thaisun March 8, 2022 ihsin Tahan-Ṭio karlak ih tlan ṭheu motor pawl cu cawl thluh dingin an theihter. India-Myanmar ramri Ṭio-Khawmawi khua, Rihkhawdar ah ralhrang le tualsung mipi humhimtu pawl an rak kapaw ciamco zo.\nṬio khawmawi mipi pawl cu sahimnak hawlin Mizoram ah an va tlanlut, Khawmawi khua tlawmngai pawlkom in an khua hi a ramlonak dingah mipi zaten tlan thluh lawn, innkhat ah mi pakhat in luah dingin theihternak an suah nan zohman in inn an hngak ngam lo.\nMizan ah Khawmawi khua thlen hlan ralhrang camp ah ralhrang helicopter pakhat a tum. CDF-Hualngo in Ṭio-Khawmawi kiangkap ih khua mipi pawl cu ramlak ah vaksuak lo dingin an theihter.\nṬio-Khawmawi ih um mipi pawl khal zanlam nazi 6:00 hlanah hmunhimnak ih tlan dingin an theihter cih. Tahan le Ṭio karlak ih tlan ṭheu motor pawl khal thaisun ihsin cawl thluh dingin an theihter ih an tlan thotho ih thil poi an ton asilen ṭuanvo an lak lo ding thu an tarlang.\nA Golf Leknak Ihsin A Lar (Zuk Pawl)\nThin Zar Wint Kyaw In, “Thailand Lemcan Thiam Ih Thilton Ihsin Minung Hi Zum Ding An Um Lo” A Ti


St.Thomas Aquinas (January 28) | Radio Veritas Asia\nSt.Thomas Aquinas (January 28)\nMithianghlim Thomas Aquinas cu mi upat tlang innsang sungin a rak suak ih kum 1225 kumah Aquino, Italy ah a rak suak. Theology lamah thiam nak sangzet in a rak zir tu pakhat a si. Kum 6 hrawng a siah a Nu le Pa in Monte Cassino Benedictine Monastery ah fim nak an rak zir ter. Kum 1239ah Naples ah fim nak a rak zir bet. Kum 19 a kimah St.Domonic tlawngah a lut ih kawr fual a rak ngah. A lian zet mi Mithianghlim Benedic tlawngih lut dingah a Nu le Pa cun an duh sak mi a si nan a mah in a duh lo ruangah a Nu le Pa cu an thinheng zetih an fapa cu thlawngtla vekin an khum. A duh mi tuah ngah lo dingin a khan fate sungah cun fala pakhat hnu pakhat an ret sak. A sinan Thomas in meisa far a kai ih cui nunau pawl cu a dawi suak cing cing. Cui hnu kumhnih an hrem hnuah a si thei lo ih a sungkhat pawl in a mai luh nak st. Dominic tlawngah an thlah sal. Kum 1245 kum ah Thomas cu Parish khua ah cazir dingin an fial sal ih daite um mi le a tum zet mi a ruangpi ruangah a rual pi pawl in caw Aa tiah a hmin an thleng sak. Albert in a raul pi pawl a mawh thluk a sinan a nih ih aw cu leilung pi ih a hlat nak hmun tiangin a aw an thei leh ding a si tiah a saya pa in a rak ti. Fim nak a zir theh hnuah Thomas Aquinas cu fim nak, thlacam nak, le tangdor nak thawn Pathian thu a zirh tikah mi ih lung kim nak tam pi a rak ngah a si. Kei cu ca-uk sungta zir hnak in thinglamtah hramah tam pi ka zir sawn tiah a rak ti. 1266 kumah Sumna Theology a rak ngan thok. Nikhat cu Pulpit ih thinglamtah in aw pakhat a theiih Thomas nang cu ka thu hi tha ten na ngan thei tiah a rak ti. Cui aw cun ziang tik vek phun hi na duh mi an si tiah a suh tikah Thomas in Bawipa nangmah siar lo ziangdang duh mi ka nei lo tiah a rak ti.\nThomas cu nikhat sunghi thlacam nak in a cem ter theu. 1271 kum Mithianghlim Nicolas puai ni ih Missa raithawi nak a tuah laiah aw pakhat a thei sal. Cu mi thei hnu cun ca zianghman a ngan nawn lo. Pathian ih lang nak in hmuh hnu cun ka mi ca hmuahhmuah cu fangko ro men te vek an si tiah a rak ti. A ca ngan mi cu leilung tlunah hmin thang zet mi pakhat ah a rung tel ve.\n1274 kum metting dingih a khual tlawn nak lam pi ah a na ih ne ta bik sacrament a rak sang cui mi a san laiah na saal pa ih thlarau a nei tu Bawipa ka lo sang a si . Na sal pa kei ih zir nak pawl, ka paih zet nak thinlung pawl cu Bawipa nangmah ka lo duh tuk nakah a si tian a rak tong ta. Thomas Aquinas cu 49 a kimah a nun nak a rak cem a si. 1323 ah Mithianghlim si nak an pek ih 1880 kumah Cazir nak tlawng pawl a kilkhawi tu miathianghlim tin an run ngamhnget a si.\nMithianghlim Thomas Aquinas cu Fimthiam nak lam ah sangzetin zir hman seh a zir mi parah uang aw lo in tangdor nak, lungnem nak le duhdawt ah lung put nei in ziang dang hnak ih a duh bik mi a Pathian hrangah pum pek nak nun a nei tu a si bangin kan ni zate tla fimthiam nak a zir lai tu khal in siseh, Pathain thu a hawl ih a zuam rero tu zate parah a thar in thlasuah kan ngah thei nak dingah thla in cam sak aw tin zaangfah bom nak kan dil tlang pei. A mahbangin tangdor nun, lungnem nun le pum nun kan neih thei nak ding khal ah thazang dil tlang uh si.


Pope zungpi thawn pehpar in upadi cekfel tu Commission ah cui hmun ih um pakhat hmaisabik ih ret dingah nemhnget January 8, 2021 | Radio Veritas Asia\npope_thawn_a_pehpar_aw_mi_zungah_khawhran_mipi_sungin_pakhat_a_hmaisa_bik_ah_ret.jpg (11.33 KB)\nPope zungpi thawn pehpar in upadi cekfel tu Commission ah cui hmun ih um pakhat hmaisabik ih ret dingah nemhnget\nKan dung tlawngkai ninga ni ah Pope Francis in Pope zung thawn pehpar mi upadi cekfel tu commision ah cui hmun ih um kohhranpi pakhat hmaisabik ih tuanvo a rak pek thu Vatican thuthang zung in January 8 ni ah mipi theih in a rak than.\nA hmin cu Vincenzo Buonomo a si ih a mah cu Rome khuapi ah Pope ih nemhnget mi Lateran Phunsangtlawng pi ih tlawng uktu khal a si. A hlan Bishop Giorgio Corbellini ih ai a run awhtu a si. Bishop in a hnatuan cu 2010 in a thih ni (2019, November 13) ni tiang a rak tuan. Hi commision cu 1981 ah an rak din ih zungih a thupi ih tuanvo cu a sunglam ih hrawk per nak pawl a um a si ah cun phork suakin hnatuan ihsin cawlh nak a si lo le dawi ding a si.\nTui tuanvo pek mi cu a kum 59 a kim zo. A mah cu ram tinkim thawn pehpar mi upadi rak zir tu a si ih Vatican ih ruah nak pe tu dinhmun in Cardinal Agostino Casaroli thawn 1979-1990 tiang siseh, Cardinal Tarcisio thawn 2006-2013 tiang a rak tuan dah. 'Bertone' ih sim mi pawl ca uk pakhat khal a rak suah dah.\nPope in upadi mifim pawl hnenah Vatican ih ruah nak pe tu in 2014 ah tuanvo a rak pek. A hmin a rak tha ruangah Puithiam pawl ih tuah theu mi Pathian riantuannak pakhat cu 2018 ah Pope ih nemhnget mi Lateran Phunsangtlawng ih tlawng uk tu le pawlkom sungtel paruk cu kumnga tiang Pope in tuanvo a pek theu. Hi commision ih hmaisabik hotu cu Venezuelan ram ih Cardinal pakhat a rak si dah ih cui hnu ah Italy ram ih Cardinal pahnih a pehpeh ai-awh in a rak tuan.\nTui kum January 8 ni ah khal pawlkom sungtel pahnih an rak than ih Msgr. pakhat le Spain kohhranpi pakhat an si thu Vatican zung in thuthang a rak suah.\nHi thuthang cu CNA thuthang ih kan ngah mi a si.\nPhoto courtesy of: Bohumil Petrik/CNA.\nDispensation thuhla (sim tu Rev. Fr. Dominic Hnin) Interview 3


← EBOLA IN AMERICA, THANKS TO THE HORSEMAN!\nBPI reblog Daily Archives: October 1, 2014 →\nObama and Your Representatives Are Attempting To Kill You DAMIT, The Government Wants You Dead\nThis entry was posted in Uncategorized and tagged american freedom, barack obama, congress, democrats, liberals, obama, Obama and Your Representatives Are Attempting To Kill You DAMIT, Obama liar, republicans, The Government Wants You Dead, whatever happen to common sense. Bookmark the permalink.


A Zanriah ei dingmi a fale pawlin an rak ei sak ruangah Tisa thawn a burh – Buannel News\nJanuary 1, 2019 Buannel News Latest, NEWS, World News 0\nMinung hi kan va rak bangawlo cio tak em. Mi ṭhen cun an mai’ ei ding ai rori ei sianglo in an fale sawn an pe ih an ei ter, mi ṭhen tla cun an kaa sungta rori hman phawrhsuak in an fale an pe ṭheu. Fale duhdawtnak a nat zia. Mi tam sawn PA le cun fate pawl cu an duhdawt in an ngaihsak, an rilrawn tihal ding an sianglo sawn lam.\nGEORGE TOWN (Bernama): Tuizing, January 1, 2019 zingah, Pacang pakhat cun a zanriah ei dingmi a falepawl in an rak ei sak ṭheh ruangah a thinheng tuk tuar loin a fale pawl cu nasa takin a vuakih a velh hnu ah, a fanu upa bik cu zangfahnak sete hman nei loin Tisa thawn a fanu cu a theh rumro mei.\nMalaysia ram Pinang ih um, Phone topup zuar ṭheu, pacang pakhat cu, sun hna a ṭuannak ihsin zinglam nazi 1am hrawngah inn a ra thlengih, rilrawng zetin zanriah ei ding a vun hawl nan, zianghman ei ding a hmu lo, a Nupi in a zanriah hrangih a rak timtuahmi ti-rawl cu a fale pawl in an rak ei sak ṭheh. Pacang pa cu a rilrawng thawn a thinheng supaw theilo in a fale pawl cu an itthat nak ihsin a ṭhang hai ih nasa takin a kok ih a vuak hai.\nLeh hnu deuh ah a thinheng dai thei cuanglo in a um ih a fanu upa bik cu Tisa thawn a theh ta riai. Hivekin an Pa bik rapthlak zetih a cangvaih pawl hi a nupi le a fate pawl lawngin an hmu ih zohman khamtu khal an um lo. Cutin a fate parah rapthlak zetih a cangvaih hnu ah palik ih kaih ṭih in a nupi le fate nauta bik thawn hmun dangah an tlan ih an fale dang cu an Pi tei’ inn ah an um.\nTisa a burh mi a fate cu Tisa ih a kangnak ruangah a baan, a hnak le a awm pawl ah tisa ih kangnak hliam a tuar nasa tiah an sim. A pa cun a ei dingmi rawl a eisak ruangih tisa a burh mi a silo, RM10 I ruksak ruangih burh a si tiah a sim nan, a taktak cu RM10 a ruk ruangih tisa burh siloin a zanriah ei dingmi a rak ei sak ruangih burh sawn a si tiah, palik bawi in a sim.\nHi thu thawn pehpar in Timur Laut Palik bawi, ACP Che Zaimani Che Awang cun tu-ah hi pacang pa hi hawl rero lai a si ih, tu hrih mei ahcun khui tawkah an tlan timi kan theifiang hrih lo tiah a sim.


MILAI DUHTHLANNAK THUTHLUNG: Pathian na thlang thei maw? - Hre Mang\nMILAI DUHTHLANNAK THUTHLUNG: Pathian na thlang thei maw?\nMilai thinlung cun Pathian hril thei hman sehla amai thlarau hrin theinak a nei lo. Curuangah, a thizo mi, Pathian thawn pehzawm awknak nei nawn lomi milai thlarau cu Pathian Thlarau in a hrinthar, sersiamthar hnu lawngah milai thlarau cun duhdiriam zetin Pathian zangfahnak cu thei in a duhhrilnak in Pathian a hril ve asi sawn. Cuticun, “Nannih in inhril lo, keimah in ka lo hril” atimi cu a famkim asi.\nDUHTHLANNAK ZALEN THUTHLUNGs\nLettu, Hre mang\nPathian in leitlun a sersiam hlan ihsin a duhnak vekin khua a khangih ziangkim a sersiam ti cu Pathian a zumih kan Baibal ca thianghlim a zumtu cun a el kan um lo ding. A sersiammi leitlunah sualnak a lut ding cu a siangih leitlun thiltha lo tampi lak ihsin Pathian in leitlun a sersiam san le a duhnak pawl cu famkim zetin a tuah suak ringring a si ti khal a thuthiang in in sim vekin kan hmu thei. Asinan, Pathian cu Thlarau a siih Thlarau in theihtheinak mi a pek lawngah a thu cu milai in kan theithei. Milai in amah sersiamtu Pathian thei loin milai fimnak le Pathian hnen ihsin malsawm a dawnmi pawl khal cu Pathian dodal zawngin a fehpi rero lai khalah Anih cun thinsau zetin a zoh menih A duhnak cu nitin a tuahsuak thotho. Cuticun, Pa dinhmun in leitlunah a lang awknak le Fapa le Thlarau Thianghlim dinhmunin leitlunah Pathian in hna a tuan tik khalah Pathian in a sersiammi leitlun cu a tlansan loih a cencilh ringring a si ti khal nitin nun khawsaknak ah milai tonmi pawl ihsi khalin kan hmu thei.\nCuticun, a siat zomi milai in Pathian hmuihmel a kenmi khal cu Khrih Jesu ah Khrih hmuihmel pu sal dingah Pathian in Thlarau Thianghlim rawngbawlnak in hna a tuanih a tluse zomi milai dinhmun cu remthat sal a si. Cuti a si laiah, mi tampi in Thlarau Thianghlim Pathian hnatuannak hi an ngaihthah ih, thiltha kan tuah sihmang an ti awk laiah mah le mah thei aw lo cingin mah le mah porh awknak sual sungah an tluse theu. Pathian in a tluse zomi milai a sersiam thar tikah hna a tuanmi pawl hi kan theihfiang lo ruangah le milai porh awknakah kan lak theu ruangah mah le mah thei aw lo cingin thutak ihsin hlapi ah kan rak pial theu. Curuangah, milai piantharnak, sersiam tharnak thu ah Pathian in ziang tivek tiang a tuansuak in milai in ziangvek mawhphurhnak kan nei a si ti theihfiang nak dingah hi cabu fate hi thinlung takin thlacamnak thawn kan siarih thutakin ziang a sim ti kan theihfiang theinak dingah kan zuam awk a tha. Cuticun, zokhal thiltha kan tuah sihmang kan ti awk laiah thutak inhsin kan pial hloh lonak dingah le theihlo cingin sual lamzin kan rak zawh rero lonak dingah hi cabu te hi tuansuahmi a si. Cuitlunah hi thutak a theifiang zo tu pawl khalin kan kiangkapih theihnak a tlasam tu pawl hnenah simfiang thei dingin kan zir awknakah a tha ih cuticun Pathian in milai rundamnak ah hna a tuan mi pawl ruangah milai mah le mah cawimnawi awk si loin Amah Pathian hmin sunlawih le cawimawi a si theinak dingah ruahsannak a siih ca siartu zate hnenah Pathian malsawmnak thleng hram seh.\nDUHTHLANNAK ZALEN THUTHLUNG\nMitampi in minung duhthlannak hi a zalenih kan thlarau hrangah kan duh le duh lo in a tha le a sia thlang thei kan si ti ah an zum. Cucu ziang ti can a si ti ruahnak na nei maw? Himi thutlangpi thawn peh aw in suangtuahnak ziangmaw zat cu na neih ka zum. Minung sinak sung murilah hin duhthlannak hi cak bik le kan nunnak tiang zalen zetin in kaihruai tu a si. Asile, cui zalennak cu ziangvek ha a si?.\nI-Dinhmun zirih zalennak.\nMinung in duhthlannak a nei ti cu zohman in kan el lo. Cucu a duhmi pohpoh sim, ruat le tuah thei dingin duhthlannak asi. Asinan, zangfah um le a tawntai zetmi na duhthlannak kha na tarlang duh maw?. Khawkhan le thuthen theinak thinlung na nei nan na khawkhanmi pitlin theinak huham cahnak na nei lo. Dunthlannak cun cangvaihdan ding pawl kha khua a khang in a ruat dingnan, a rua-hmanmi tuah famkim thei nak ding huham cahnak a nei lo.\nJoseph kha a unua pawlin an hua, salah an zuar. Asinan an tuah sual mi pawl kha hmangin Pathian in an tlunah uktu ah a tuah. Joseph tise dingin an tuah sernak cu anmai duhthlannak in a si. Asinan, Pathian ih huham cahnak thawngin thiltha lo a thlengmi pawl kha Joseph hrangih thiltha ah a cang. "Kapar ah thatlonakin thil nan rak tuah nan, Pathian in thatnakah a can ter".(Gen.50:20).\nNa thu rua-hmanmi lakah riahsiatthlak zetin a kalh aw mi pawl na tong dah zo maw?.Milianzet (Millioner) si na rak tum lai ah Pathian remruat cu cui na tum vek lo cangter lo ding tla a rak si men thei. Zirhtu ca thiam tak (scholor) sangfilawr si na tum lai ah hrisel lonak, innlam dinhmun hngeh lonak le sumpai tlinlonak pawlin na duhthlannak a tlawlhter men thei. Cawlhhahdamnak ah na ti ih khualtlawn na tum lai ah lamlakah vanduainak ruangah sizung tla na thleng riangri man thei.\nNa duhthlannnak a zalen kan ti tikah na nun hmakhua a lo hruai ih nun khawsakdan a lo rua-hman sak kan tinak a si lo. Na lungawinak ti se tu, hrisillonak, riahsiatnak, ral le farahnak pawl hi na hrilmi an rak si dah lo. Ral neih ding kha na duhthlanmi a rak si dah lo. Minung duhthlannakin a duhthlanmi tuah suak thei dingah huham cahnak a neih a si le ziangruangah kumkhua nun ding cu a rak thlang lo? Asinan na thi tengteng ding. Na nunnakih thil thlengmi thupipi pawl khan na duhthlannak kha an rawn lo. Na nun khawsakdan, na vun rawng, na cah le cahlo, na ruh ke sau-lam pawl kha na hrilmi an si lo.\nFimkhur zetin na hmuh tonmi pawl na zoh sal a si ahcun a hnuai lam vekin na sim thei ve ding."Minung thinlung cun a lamzin hrang khua a khang nan a fehnak cu Pathian in a kaihhrem"(Thufim .16:9). Milai duhthlannak hi a thupi bikah retih hlirsoh hnak cun kan fehnak le kan kekar in kai hremtu kan Pathian cu hnuaidawrnak thawn thangthat ding kan si saawn. Jeremiah in a sim bangin,"Lalpa, ka thei! minung nunnak lamzin cu amai sungah a umlo; minung hi amah le amah kaihruai aw ding a si lo".(Jer.10:23).\nAsile, na duhmi cu thlang (hril) in na tuah dingmi hrang khua na khang ko ding. Asinan, na duhthlannak cun Pathian duhzawng kalh in zianghman tuah pitlin thei dingin huham cahnak a nei lo. Pathian siannak telloin na hmuisel (tumtahmi) thlentheinak dingah huham cahnak na nei lo. Cuticun na duhnak vekih khua na khan lai ah Zesu in milian pai thuanthu a simmi kha vun mang sal aw. Milian pa`n hitin a sim,"Ka rawl inn (rukbeng) pawl ka thiat dingih tum zetzetin ka sak sal hai ding". Asinan, Pathian in a simmi cu, "Mi aa pa! tuizanah na thlarau cu lakin a um ding"(Luke.12:18-21). A duhmi khawkhang dingah a zalen nan, cumi tuah suak dingah zalennak a nei lo, cuvekcu na dinhmun a si ve.\nII.Nunphung zalennak thuthlung.\nNuntu ziaza lam thu kaihruai tu dingah a zalenmi duhthlannak cu a thupi pakhat asi. Minung duhthlannak cun a duhdan vekih nung le cangvai dingah duhthlan theinak hi a zalen ti asi. Asinan cui duhthlannak cu ziang ihsin a luatmi, a zalenmi a si ti kan theih a tul.\nMinung duhthlannak cu thil bangaw lo lakah amai ruahnakin a tha le a duh um sawn thlan theinak a si. Na duhthlannakin na tuah dingmi pawl lakah a tha na ti mi kha a hrilih a lo tuahter. Cucu na ruahnak, na tongkam le na tuahnak pawl kha tuah suak dingah thu lo then sak tu na sung murilah a um. Na thu bawhthehnak cu lenglam ihsin a suakmi asilo. Mi zohman amai duhthlannak kalh in zianghman tuah fial asilo ih a duhlo mi kha a duhthlannak cun tong a fial dah fawn lo. Cuticun na duhthlannak in na nunnak pumhlumih cangvaihdan ah a lo kai hruai.\nHitin ka sim tikah, duhthlannak cu kiangkap thilcangmi ih ciah nehnak le ti danglamnak ihsin a suakmi asi ka tinak asilo. Asinan, na theihnak, na thinlung ruahnak, na duh le duhlo, le na hiarhalnak pawl parah hngataw tahratin na nun khawsaknak ding hrangah khua na khang ka tinak sawn a si.A dang zawngin ka sim a sile, na duhthlannak thinlung kha nangmai mizia sinak ihsin a luatmi asi lo. Na hril theinak kha nangmai sungmuril -mizia ihsin a suakmi liolio a si. Curuangah na duhthlannak cu nangmah na sinak, na mizia ihsin a luatmi asilo, na sinak mizia ih sal a si sawn. Na sia le tha theihnak ih na hril theinak khan na mizia a kaihruai lo ih na mizia sawn khan na duhthlannak cu a thunun sawn a si. Na duhthlannak cu na theihmi, na thinlung ruahdan, nuam na ti zawng le na caak mi pawl zir in thleidan nei a si\nCuti a si ruangah na duhthlannak cu thiltha tuah dingah a zalenmi asi theinak asi. Duhthlannak cu na thinlungih sal a si ih, na thinlung cu sualih luahkhatmi asi.Thuthianghlim in hitin in sim,"Pathian in leitlun misual pawl sualzia kha a hmu, a thinlung sungih suangtuahnak cu catbang lovin sual hlir in a khat"(Semtirhnak.6:5)". Mi zohman in thiltha an tuah lo, mi pakhat hman in an tuah lo"(Rom.3:12). Ziang huham cahnak hman in minung duhthlannak cu kalh a silole siatsuah tahratin pakhatkhat cu sual tuah fial asilo, asinan Thuthianghlim ih in sim vekin Adam ih cithlah pawl cu an sual tukih kumkhua in thilsual tuah ding lawnglawng an hril.\nMinung thuthennak cu famkim lo zet theihnak le a tlu se zomi tisa mize sualah hngataw mi a si. Asinan, Bible in a simmi cu "Milai thinlung cu khua ruahnak neilo le thimnak in khat a si"(Rom.1:20).Curuangah minung cu Pathian thawn pawlkomnakah Pathian Thlarau ih kaihhruainak lawngin miding a si thei. Asinan "zohman in Pathian an hawl lo"(Rom.3:11). Na mizia sual khan a hiarhalnak cu sualthawn diriamter ding a duh ih Pathian a hril thei lo. Pathian in thiltha a ti mi hril dingah minung mizia thawn a kalh aw. Pathian thu ngai ding le thlun dingah na hril a si ahcun cucu a lenglam ihsin an lo nawr hmawhnak men a si ding. Pakhatkhat hril dingah a zalen mi na si nan na hril theinak cu na sual mizia ih sal a si.\nThuthimnakah, satharhlam zet le sang kha kiosa hmai ah na ret ahcun ziangtik hmanah sang kha kiosa in a hril dah lo dingih sahring kha a hril ringring sawn ding. Hihi ziangruangah a si ti le hril theinak cu tisa mizia in a thunun ruangah a si. Minung duhthlannak cu minung sungmurilah um in lenglam tha-hrum nawr hmawhnak ihsin aluatmi si hman sehla minung sungih a ummi thleidannak nei mizia sual thununnak hnuai ihsin a luatmi asilo. Cui thleidannak minung mizia cun ziangtik lai khalah tisa duhnak thlangin Pathian a dodal. Curuangah minung duhthlannak ih thu bawhtheh theinak huham cu minung tisa thinlungih thununmi asi vekin, Pathian in minung sungmurilah hramtoh hmai saknak tel loin minung in Pathian lungawinak duhthlang dingah a cang thei lo. A zalenmi minung duhthlannak cu minung sual mizia in a thunun ringring ruangah ziangtik lai khalah sual mizia cun thil sual a hrilih minung cu sualah a hruai, curuangah Thuthiangih in sim vekin minung sunglam murilah Pathian thlang thei dingin thiltha zianghman a um lo.\nMi tampi in minung mizia hi sual le thatnak kar lakah a lailakih um a si ih duhthlannak cun a sia maw a tha maw a thlang thei, curuangah cucu a zalen a si an ti. Hihi afiang lo zet. Cutiih anti laiah Thuthiang in in simmi cu minung mihrinnak pumhlum cu catbang loin sual hlirih khat a si ti a si. Cule Thuthiang sungah hivek thuthimnak hi kan hmu, ''Ethiopian [midum] pawl cun an vun an thleng thei ding maw? Asi lole, Tlavang in a phaw tial a thleng thei ding maw? Cuti a si lawngah sualih a luah khat zo mi na minung sinak mizia le sual tuahnak ih a rak nal dekdek zomi na thinlung cun thiltha atuah thei ding'' [ jer. 13;23 ]. Hihi thil cang thei asilo ih thil umtuzia thawn a kalh aw mi asi. Cuticun minung duhthlannak cu sual mizia salah a umih mahte mizia thleng aw thei dingah ziang hman ruahsan ding um loin vanlam thilti theinak a mamawh.\nDuhthlannak zalen pekmi cu khuahkhrih asilo kan ti lai ah, minung cun Pathian tumtah kalh in thil pakhat te hman siseh tithei nak a nei lo. Na duhthlannakin na nunnak ih thil thleng mi le thilcangmi pawl le na dinhmun parah thuthen theinak a nei lo. Na suangtuahnakin na duhmi cu khua na khang ding nan thil cangmi cu Pathian ih tha a ti zawngin a si thluh ring ring ding.\nIII. THLARAULAM ZALENNAK THUTHLUNG\nCuti a silaiah, mi tampiin minung duhthlannak hin thlaraulam ih duhthlannak, thih le nunnak tiang ro a rel a si tiah an pawm. Hinahhin duhthlannak cu Khrih sungih pekmi kumkhua nunnak cu thlang dingah maw, hnawng dingah maw a zalen a si tiah an ti. Cule hitin sim asi, mi zokhal a zalenmi duhthlannak thawn thinlung zaten Khrih Jesus a pawm tu pawl hnenah Pathian in thinlung thar a pek a si.\nJesus Krih pawm cu minung duhthlannakih hna tuan a si ti tikah elding a umlo-cucu''zumnak'' tiih kawh a si. Asinan, thusutnak pakhat a ummi cu minung in ziangtin anmai duhthlannakin Krih cu an co thei? ti a si. Cucu hitin san a si theu, ''An mai a zalenmi duhthlannak sungin''.Cuti a sile, cucu ziangtin a cang thei? Jesu cu kamsang a si ih amah pom ti cu a simmi hmuahhmuah zum a si. Jesu in John 8;41-45 ah hitin a sim, nannih cu Satan hrinmi nan si. Hi sualnakih pa hin thutak cu a hua ih a dodal, cule cui thutak huatnak le dodalnak sual cu nan suahkeh mizia ihsin nan sungah a um. Zesu in hitin a sim,''Thutak ka sim ruangah nannih in in zum lo''. Cuti asile, ziangtin saw minung duhthlannak cu minung thinlung sung ihsin khir suak tahratin minung thinlungih huatmi le dodalmi cu zum dingah a thlan thei ding.\nCuitlunah Krih pawm ti cu Amah hi kan Puithiam ih pom a si. Cumi umziacu, Pathian thawn kan karlakah daihnak kan co theinak dingah Amai a tuah suak mi thawinak le aiawhnak cu rin le cumi rin nakah hngat aw tawp hi a si. Paul in a simmi cu, kan pianpi mizia cu Pathian thawn ral aw a si [Rom. 8;7]. Minung duhthlannak cu suahkeh ihsin Pathian thawn a ral aw mi a si ih minung mizia ih thununnak hnuai ihsin ziangtin a luat thei ding? Thisen, ruh le taksa in do dingah a rum a rak rero lai ah duhthlannak in thutak a thlang a si ahcun amah le amah a kalh aw a si.\nCA LETTU IH THUBET\nMilai duhthlannak thinlung hin zalen zetin thinlungih a ruahmi le tha a timi hi a thlang thei maw?\nZiangkim hmailamih a thleng dingmi theih famkimnak a um lo hmanah ,mah le theihnak cio ahcun kan duhduh kan thlang thei cio ko lo ding maw? ticu a tamsawn in kan sannak a si ding. Mi pakhatkhatin nupi maw pasal maw amai duhzawng thlangin a nei thei, asinan mi tampi cun an duhzawng sihmang tiah an thlangih nupi pasal an neih awk tikah rei lote sungah an duhzawng a rak si lo ti an hmuh tikah an then aw lohli theu . Mi zaten mah le phurnak cio ih zirin hna an tuan thei ih nunkhawsaknak hrang hma khua an sial thei. Asinan, mi tampi cu a tawpnakah an duh lo zawngah an thleng theu. Hi pawl cu ziangruangah a si tile milai theihnak cun tawpcin a nei ih a theihnakin a nuam le tha a ti mi sung lawng ihsin duhthlannak a neih thei ruangah asi. Asile, thlarau thu ah teh, vanramah um lo dingin sualsal sungih harsatnak tuar rero cu a duh kan um ding maw? Leitlun harsatnak pakhatkhat ruangah thinthip le tairialih mithmai siat ringring ding cu a duh sawn kan um ding maw? A silole, leitlun tisa nawmnak kan haheuh tuk tla asi men thei.\nPathian hnenah mi pakhatkhatin, 'aw Pathian! ka rak suak fuh lo ih thlarau in i hring sal aw' a ti thei kan um ding maw? Pianthar kan timi cu Baibal in a sim vekin Thlarau ih hrinnak, a silole thlarau in nunthar a pekmi a si kan ti a siahcun Thlarau hnenah, 'Aw thlarau, i hring ve aw ' tiah a ti thei kan um ding maw? Cutin Thlarau hnenah tong dingah theihnak nei teh kan um maw? Kan biakmi Pathian cu ziangvek a si ih, ziangvek in lei le van a rak sersiamih sersiammi pawl parah ziangvek thu neihnak thawn a uk ti teh kan thei maw? A Fapa thi dingah leitlunah a rak thlah nak thu ah, 'Aw Pathian! cuticun a ti tuk deuh aw, na Fapa lawmmam cu thi hlah seh' a ti ngam kan um maw? A sile, Pathian cu hma ton in kan tisa mitin kan hmu thei silo, Amah cu ziangvek a si ih ziang a tuah ti teh khui tawkin zohnen ihsin kan theithei ding? Sersiammi milai lakah Pathain in a theihter loin Amah sersiamtu a theithei tu teh an ummaw?\nHi leitlun kan suah zik tikah mai duhnak hmun le mai duhzawng dinhmunih um dingah a suakih mai duhthlannak hmunah a suakmi kan um lo.Thangkura cun mirangram London khawpi ah milian zet fapa ah a suak dingmi ka rak sinan, vanduaithlak takin ka suah tikcu ah ka nu le pa Mizoram ah an rak um ngelcel a ti. Kanmai duhnak si loin kan nu le pai' in hrinnak hmunah kan umih, kan suahkeh hmelte cu a siat khallen a that khalen kan keng ringring. Kan neihmi sung ihsin nitin te kan duhzawng lemlo hman sisehla kan neihmi hnipuan kan hruh ih ka ei in kan nung. Asinan, milai duhnak famkim lo thawn in zocio khal leitlun hi an suahsan theu. Curuangah mai cantawkah a lungawi thiamtu pawl cu mi vantha an si ko.\nCuvek thotho in kan thlaraulam dinhmun khalah a si. Baibal in a sim vekin zohman in thlarau thil thu theihtheinak an nei lo a ti. Adam cithlah milai lakah zohman Pathian hawl an um lo. Asinan, kan minung sinak sunglamah a diriam theidah lomi, kan thlarua ih haalnak ruangah a famkim lo zet cingten sakhuanak lam kan sialih kan sia-tha -theihnak cu a di kan riam ter. Cucu kan tisa duhnak vekin a tha kan ti-zawng le kan lung in ti awi tu le kan di in ti riamtertu cu kan tuah. Cu tikah kan tuahmi cu thihpi ngam in kan tan. Ziangah tile cucu kan thinlung in kan zumih kan nunnak lam in hruai tiah kan ruat. Asinan, zohman in Pathian cu a tha ih keimai duhthlannak in ka zum a si ti thei ding khawpin Pathian hawl an um lo tiah Baibal in a ti. Ziangruangah tile milai ruahnak le duhnak cu a sualmi tisa duhnak thuhnuaiah a ummi a siih theihnak ah famkim lomi a thinlung tisa duhzawng lawnglawng a thlang ringring ruangah asi.\nAsinan, cutin milai cu Pathian theihnak ihsin lamhla pi a rak hlo zo nan, Pathian in amai duhdawt zangfah lainat nakin ziangkim a sersiam hlanah a rak rua-hman cia mi vekin a Fapa sungin milai cu in hawl suakih theihnak dik le thiltha thlang theidingah, a thi mi kan thlarau cu hringthar sersiamthar salin kan sia tha theihnak cu tinung salin, tisa sualsal tannak ihsin in runsuak hnu lawngah milai cun theihnakdik le duhthlannak thianghlim cu neiin, thinlung muril ihsin a puaksuakmi thawn in sersimtu kan Pathian kan hril ih A hnenah kan thlen thei sal nak asi. Cuticun Pathian in zangfahnak ruangah a siahhlawh le hmanrua Thuthangtha cu hmangin a duhdawtnak le a hnatuannak pawl cu misual pa hnenah a theihter rualin Thlarua in milai thlarau cu a hrinthar ruangah milai sinak cu thei aw in, Pathian le a duhdawtnak in a hnatuan pawl thei fiangin misual pa cu misual sinawn loin sersiamtu Pathian hrangah a nun theinak asi.. Pathian in theihnak a pekmi cu mi vantha asi, na nunnak, na thinlung, na thazaang le na neihmi hlawnthil le na tikcu cu Amai hmin sunlawinak hrangah hmang aw ve thlang aw. Zesu Khrih cu Pathian Fapa, irundamtu asi tiah na theihnak kha Pathian Thlarau in na sunglam ah hna a tuannak sawn asi. Cuticun, na siatha theihnak cu tinun asi zo ruangah a tha mi le a thianghlim mi, kumkhua sankhuk nunnak lamzin sawn kha na sungmuril in na hril theinak asisawn.\nMisual pai thinlung sungah Pathian duzawng duhnak nei dingin leh cui a duhnak cu tuahsuak thei dingin misual pai sungah hna a tuantu Pathian cu theihhngilh hlah uhsi (Phi.2:13). Pathian ih hnatuan pawl cu milai ih tuahnak le hmin thatnak ah la hlah uhsi. Cu rualrualin Pathian in misual pai sungah hna a tuan, a thlarau a nuntersal tikah Thlarau Thianghlim in misual pai thinlung sungah thiltha tuah duhnak, Pathian hril theinak a pekmi hmangin milai in amai thinlung sungsuak a duhthlannak liolio in Pathian a hril mi thu khal ngaihthah hlah uhsi.\nCuruangah Pathian in Amai hmuihmel kengih a sersiammi, a tlu se zomi milai runsuaknak dingah hna a tuanmi le milai parah mawhphurhnak a pekmi kar lakah hin theihsualnak tumpi a um thei ih cui theihsualnak ah hlapi kan fehsual lonak dingah Baibal in Pathian hnatuannak ziangvek simmi a nei ih milai in ziangvek mawhphurhnak a nei, ti kan theihfiang theinak dingah Pathian hnenah bawmnak dil phahin Thuthiangih in simmi cu taima zetin hawl cio uhsi.\nLehkum: 1999, Cohen University and Theological Seminary (India Campus)


Thlarau a tla an ti, Ziang thlarau si pei? – Buannel News\nNovember 28, 2018 Buannel News COLLECTION, HOT NEWS, Latest 0\nTulai san Christian pawlin kan Pathian nung kan biakdan hi zoh kirsal a va thupi lawmam em. Biaknak dang betupawl ih zohṭhim ding le cawntlak hman in um loin an ngamtlak ding zawngin le an zum theilo ding khawpin cangvaihnak a phunphun a um ṭheu. Jesu Khrih Van ih a kai hnu, Penticost ah Thlarau thianghlim a tlakih an um vekin tulai san ah hin the Thlarau thianghlim hi a tla ṭheu a si pei maw? Culo asile ziang thlarau so a si pei?\nHi Video hi rak zoh hman uhla ziangtin so nan ruat? An hruaitu cun “Tlang hnuai ah um hlah uh, Tlang par ah kai uh” tiah ti. Cule “amen” an tiih an za an bawngih an lam ciamco. An hruaitupa cun thlarau a rung ṭum zo a si, tiah a au ih mipi pawl cu an caiciling ciamco, an ril, an thingawk ciamco, an za an bawngih an au ciamco.\nAn hruaitupa cun “thlarau a rung ṭum, phawp…phawp…phawp…phawp” tiah a au ih a kut cu mipi lam ah a hei hawi ih mipi pawl an tlu ciamco. Zial pangah an lawng an tal, an au ciamco ih hrekkhat pawl an za an bawng ciamco. Mi ṭhen an mitthli tla in an ṭap, an hruaitupa cun a kaa in awn-au a suah ih a au phutpho ciamco.\nPathian thangṭhatnak hlasak ruangah an lungawi in Pathian hnen ah an thinlung kekkuai in mitthli thawn thla an cam ti le a si fawn lo. Ruah ding tlak zet cu si, Thlarau Thianghlim Pathian ih cangvaihnak a si taktak pei maw? Pathian fate a ti-awtu pawl hin Pathian kan biakdan hi zohfiah sal a va ṭul awm ve.\nHi Video hi Kawl Facebook Group tum zet pakhat ih an post mi a si. Comment nakah siseuh zawng le hmuhsuam zawngih comment a tam. Ziang a si ti theilotu khal an rak tam ve. Hivekih an umnak hin Kawl pawl siseh zumlotu dang siseh an nunnak ah Khrih zum duhnak thinlung a neihter pei maw?\nVideo ah rak zoh aw le,\nAtlun ih tarlangmi Video a lang theilo asile zianghman langlomi parah hmet awla a ra langcih mei ding.


Kalaymyo Ah Oxygen An Daihawk Lonak Pakhat Cu >>> – Meifar\nJuly 24, 2021 admin Lawrkhawm 0\nCovid-19 natsia in Myanmar ramsung a nuai ciamco ruangah mipi cu thlaphang in an um thluh, cutik ah ṭhenkhat cu oxygen ṭullo in an rak leikhawl cia ruangah damlo bese zetzet pawlin oxygen an haidaih aw nawn lo ih an thih phah.\nMyanmar model hminthang Thin Thin in “Damlo pawl zawnruat in nan ṭul hrih lo ahcun oxygen rak lei khawlcia hlah uh” a ti. Model Thin Thin cu mibawmtu pawlkom hnenah oxygen a hlu ṭheu.\n“Oxygen ṭul poimawh pawl lawngin lei hram seh. Tuvek caan ahcun oxygen ṭul hrih lo cun rak lei khawlcia hram hlah uh, nan ṭul poimawh tikah cun in phone thei ringring. Oxygen thuhla ahcun ziangvek dinhmun ih ka rak um asikhallen ka thei dandan in ka rak lo bawm ding. Ka phone number 09445806215…” tin a tarlang.\nKalaymyo ah oxygen an haidaih awklonak pakhat khal Pu San Thawm Thang in “Ruat ṭhat a tul (Oxygen): Tulai Kalaymyo ah damlo in Oxygen kan daihawk lonak pakhat cu kawhhran thenkhat le bulpak neinung ti aw deuh pawl in ralrinnak ah tin tamtuk an la thenkhat in damlo mangbang in an dil hman ah an mai kawhhran lo cu an pe siang lo.\nHimi hi ruah ṭhat a ṭul nasa hi tivek ih hamtam tuk ih kan um ruangah damlo mangbang in an ṭul mizat Oxygen an ngah lo phah a si. Tuvek ih ramleng tiang in nasa ten nunnak in run ding ih an neih sin lo tiang in pek laiah zokhal anih sawn ti thinlung nei in kan um a ṭul . Ṭhaten ruat uh si law” tn a facebook cahmai ah a tarlang.\nThawnginn Sungah Eaindra Kyaw Zin A Damlo Bese


Chile Linghnin ah Mi 120 Lenglo thi - Chinland Today Media\nChile Linghnin ah Mi 120 Lenglo thi\nFebruary 27, 2010 7:10 pm·0 comments\nTalca, Chile: Tuini February 27, 2010 ah linghnin cakbik ti’h ruah cun Pacific tlangtluan cu magnitude 8.8 tluk ih cakin a hnin tikah Chile khawpi sung ih inn ropi zetzet pawl le zung thupi zetzetpawl a nuaisiat theh ih hleiah mi 120 lenglo an thi felzo tiah an president Sebastian Pinera in a sim.\nAram mipipawl cun kan dunglam kum 50 hnuih linghnin rapthlakbik a si ding tiah an zum bet. Zingzawitupawl cun Asia khawmual thenkhat le Australian, New Zealand pawl khal a nuai lai ding an zum thu an sim bet. Culawnghmansiloin US ram ih ni tlaknak lam ram 53 tiang in a nuai lai ding tiah zumnak an nei bet.\nTui tum Chile ram ih linghnin hi a vekhatnak a si lo, kan dung May 22, 1960 khalah magnitude 9.6 tluk ih cakin a rak hnin ih cunah mi 1,665 lenglo an rak thi ih hleiah million 2 lenglo innlo in a rak ret dah tiah an phuang.\nLeikhur Sungih Taang Pawl Lasuak thluh


Hakha Le Falam Timi Lungput Nei Lo Ten – FIAKFAIROCK\nMMID ih top 3 tiang thleng Benjamin Sum le Esther Dawt Chin Sung tei pahnih ruangah Hakha le Falam tin hua aw lo hram uh si! Hakha lakah Benjamin Sum dinpitu le uartu tampi an um vekin Falam lak khalah Esther Dawt Chin Sung dinpitu le uartu tampi an um ve thotho.\nHakha News ah Benjamin Sum an run sawisel rero hi kan unau Hakha lala sung ihsin rak ngaih lo tu tampi an rak um. Simduh sawn cu Hakha le Falam ti lam zawng si lion uarmi sawn tin si sehla. Party ah Falam, Hakha, Matupi, Tedim tin lungrualnak sutpi ban an phun rero laiah MMID hin in țhențhek in in hua awter thluh hram hlah seh.\nQassem Soleimani Ruak Cu Iraq Ah Thlahnak An Tuah Dih Hnu In Iran Leiah Phurh A Si Lai\nIraq ram i Martyred in a thi mi,Iran Lieutenant General Qassem Soleimani ruak cu Iraq ram leiah a thlahnak an tuah lio tiah an theih asi i,, Hi hnu hin, a ruak hi Iran ram leiah an kuat hna lai tiah theih asi. General Qassem Soleimani hi, Iran ram i ralkap cawimawinak sungbik /Iran,s highest military order,the Order of Zulfiqar,by the leader of the Islamic Revolution Ayatollah Khamenei for his outstanding services to Islamic Iran, timi cu an pek lai tiah an chim.\nRussia nih cun Iran attanhtuk ning langh ternak dingah, Russia Forign Minister Sergey Lavrov nih cun,US nih IRGC Commander Qassem Soleimani a thah ruangah international law,a hrawh dih tiin US Secretary Of State Mike Pompeo cu phone in a chawnh tiah theih asi. China nih cun zei bia hmanh a chim lo nain US cu i ralring dingin a cah ve i,ramdang hna nih cun, zei bia hmanh an chimtuk lo tiah theih asi.\nTehran Times nih cun, Gen.Qassem Soleimani cu ram le miphun caah anunnak a liam mi asi i, zeitik hmanh ah Iran nih cun a philhkho bal lai lo tiin a langh ter ve .Iran President Hassan Rouhani le Leader of Islamic Revolution Ayatollah Khamenei hna nih cun,IRGC Commander Qassem Soleimani chungkhar hna cu an ve leng hna tiah theih asi.


Asia Khawmual Tuluk Pawlih Duhdawttu Ni - Chinland Today Media\nFebruary 14, 2014 7:59 am·0 comments\nNitlak lam ih an hmanmi Duhdawttu pawlih ni lengah Asia Khawmual Tuluk ram/Tuluk miphun pawlin an neihmi Duhdawttu pawlih ni nikhat a um ve. A thuanthu cu hitin a si.\nZhinu tiih kawhmi khuavang fala/Van cung fala pakhat a um. Van cungih khuavang pawl umnak hmunih um a ning tukih minung menmen dinhmun ih um dingin leilung ah a rong ttum.\nCutiih a ttumnak ah ruahlopiin Caw khaal tlangval pa thawn an tongaw. Niulang timi tlangval note amah thawn khuktthi a simi Caw khaal pa thawn an duhaw. Cutin Niulang le Zhinu cun An nunzalam tluanah tthenaw lo dingih thukamnak tuahin innsang an din. A nuamawzetmi innsang nuam din in fate pahnih an nei tlang.\nCutiih an um thuhla pawl ni khat cu Van cung ih Khuavang bawipa in a theih. Zhinu cu a fa pasarihnak a sinan a duhdawt zetmi a si. Curuangah minung umnak leitlun ih minung thawih nun hman tlang ding a lungkimpi lo. Curuangah lo theih loin a fanu Zhinu cu a kosal.\nCutiin Zhinu cu a duhdawtmi a sungkua pawl tthen in van cung ah a kai sal. Caw khaal pate Niulang cun dung a sip duh hrimhrim lo. A duhdawtmi Zhinu ngah theisal dingin a phunphun in a zuam. Asinan minung a si vekin a pitlin thei lo. Asinan amah bawm theitu ding pakhat a hmusuak. Cumi cu zodang si loin amai’ vulhmi Caw a si.\nA Caw cun amah that tahratin a sa cun Niulang phurin Van par a zuanpi thei thu a sim. Asinan a Caw thah a siang lo. Netabik ahcun siang lo cingin a caw a that taktak. Cu ngaingai in Caw cu van parah a zuang thei. Van parah zuangin a fale pahnih thawn a duhdawtmi an tong tong ringring. Hitiih an tonawk ringring thu khal Khuavang bawipa in a theih velvo. Cucun a khamdan ding tawlrel a thok sal.\nCuruangah Zhinu le Neulang karlak ah tonawk theilonak vanpar tiva an tuah. Cuih tiva lan in Niulang a zuang thei lo. Curuangah khatlam ralih thiamttial tah phahin a duhdawtmi pa le a fate pawl cu mitthli thawn khuavang fala Zhinu cun a rak zoh ringring. Niulang khal a fale pahnih thawn a duhdawtmi zohin riahsia ninghangin an um ringring.\nVan tthat thlak takin an pahnih tthenawknak zangfah lainattu van cung Vate tumpi pawl cun kum khat veikhat tonawk theinak lamzin an sialsak. Tiva parih lilawn si dingin an tuahaw. Kum khat sungah zan khat lawng an tongaw thei. Zan khal an tonawk thluhin Vate pawl cu an zam sal. Cuih Zhinu le Niulang tei tonawk ni cu ‘Duhdawttu pawlih Ni’ ti a si.\nTuluk nunphung Dairy sungih thuanthu pakhat a si. Van cung fala Zhinu le caw khaal tlangval Niulang timi cu ‘Altari’ le ‘Vega’ ti hmin neitu Arsi pawl an si. An fale pahnih cu β le γ Arsi pawl an si. Altari le Vega karlak ih a dangtu tiva cu rulhreng khu tluan timi an siih an pahnih tongaw dingih tuahtu Vate pawl cu Rulhreng khu tluan ih veikhat a ra lang ttheutu Cygnus tluan pawl an si.\nA taktak ahcun kum khat a si lo. Luna month tiih an kawhmi thla ih ni 30 hrawng a simi thla 7 month kimnak 7 ni a si. Khatlam in sim cun 7 Luna month, 7 ni tiin lak a theih. A tam sawn ahcun Aug thla sungah a si ttheu. Neta lam cun nitlaknak lamih hmandan Febuary 14 thawn rawi in Duhdawttu pawlih ni an hmang ve. Altari le Vega timi arsi an tonawk tikcu kgal Duhdawttu pawlih ni tiin a hranten an hmang thotho.\nCuih puai cu Qixi Festival tiin an ko ih Tuluk ram le Tuluk miphun umnak ram kipah tuisun ni tiang hlunghlai zetin an hman ttheumi a si. Fala le tlangval lawng si loin, nupi, pasal, fale te hnenah laksawng phunkim peaw, sang(Hmuk) pe aw in le puai tuahnak in nuam an hman tlang caan a si.\nHih Qixi Festival cu Tuluk nunphung ih Duhdawttu Pawlih Ni a si. Tuluk ti a si ko nan Asia ram hmun tampi khuhnehtu le an theihpimi ni khal a si fawn.\nLehnak- Myanmar CNN\nLettu – Mai Daidim


Zuklem Ralring Aw! - Chinland Today Media\nAugust 18, 2009 9:06 am·0 comments\n2 Korin 11:3-4, 12-15\nSatan hman in tleunak vancungmi bangtuk in a tuah aw thei a si. – 2 Korin 11:14\n– Saam 100-102\n– 1 Korin 1\n1994 kum June 6 cu England thawn a ttang khawm pawl ih Europe ram an do ni D-Day a si. Cuih a ttang khawm pawl ih Lawng pawl cu France ram ih Normandy tikap ah an ttum. Cuih caan ah vanzamleeng a thawngthawng in ralkap an thlah ve. Ralkap ngaingai thawn hmunkhat ah Rupert timi rubber ih tuahmi ralkap lem (attuh) tampi khal ral pawl ih dungah an thlah cih. Rupert pawl cu ral pawl bumnak ah thlah a si ih Europe kahsam phar dawl pawl khing ko in German pawl in minung ah ruat in an kap.\nRal donak thuhla ahcun a lem tuah in cuti vekih bum awk cu cohlan a theih ko. Asinan Satan ih bumnak cu cohlan ding a si lo. Paul in Satan hman in tleunak vancungmi vekin a tuah aw thei a si (2 Kor. 11:14), a hnattuantu a hnen-um pawl khal in dingnak hnattuantu pawl vekin an tuah awkter…a si. (c. 15) a ti.\nKan ralrin a ttul. Thlaraulam ih kan ralpa in zirhnak sual le thupom sual ih bum ngah mi Khrih thluntu kan si ding a duh. Jesuh Khrih le Ca Thianghlim ih zirhnak ka thlir ringring ahcun kan Bawipa in a dikmi lamzin ah in hraui ding a si.\nSatan in a milem ih bum ngah mi va si pang lo dingin ralring ringring aw.\nNitin nunnak thawmvang celcel lakah,\nHih leilung thu thei dingin kan hna kan tung ih;\nThil sual tuah lo dingin ralrinnak kan neih lo ahcun,\nKhrih hmin ka siatter tengteng ding.\nPathian thudik in Satan ih bumnak a phuang.


Kawlram Hmailam Thlirsung Nak (Pu Thein le Pi Suu) - Chinland Today Media\nApril 12, 2012 12:52 am·3 comments\nBy: Lung Bawk\nKawlram pi a thlengawknak Kum 2 a ti cuarco thlang. Lailak-hrilawknak khal felfaite’n an theh thei. International Observers pawl in a ‘fair’ pam tiin an pom. Than Shwe hmin khal a lang mal deuhdeuh ih Thein Sein ti lawnglawng a si thlang. Time mekazine ih leitlun mi langsarbik zakhat an hrilmi lakah Thein Sein khal a tel ban ve. Kawlram mi lawng si loin leitlun pi khalin kan Uktu thar hi an ngaihven a si ti a fiang. Curuangah, kan Kawlram ah khawvelpi theih banin Pi Suu le Pu Thein kan nei thlang tinak a si.\nKan president pa ih tuni tiang a hnatuan mi cu mipi lungawi tertu rel ding a nei tam zet. A hnatuan ah a hlawhtling kan ti pei. 2010 hrilawknak ih telduh lo NLD pawl le Aung San Suu Kyi hman hrilawknak ih tel ko a sawm thei mi cu, mi menmen a si lo ti a fiang.\nCulawng si lo, ramuktu khalah a tling zetnak a um. Rampi a that ding cun politics ah zalennak a um vekin, economic khalah zalennak a um tul ih a thangso tul timi a theifiang tuk. Party politics siseh, Ethnic arm groups issues pawl a buaipi thluh vete’n economic buaibainak zamrang te’n a tuah tha tum. Labour law a tuah thasal ih ramleng ihsin sumtuahtu (investors) pawl khal a sawm rero. An sum dawndan khalah danglamnak a tuah. A hlanah kawlram mi pakhat khat thawn tuantlang lo ahcu kawlram sungah ramdang miin sum an dawng thei lo, timi daan tla a um nawn lo. A fehdan step hi a hman tuk.\nHimi pawl ruangah a hmin a thangih Time megazine khalih a telban nak a si ding. ASEAN meeting Combodia ih an tuahnak khalah Kawlram palai an hmai a hngal vivo tiin Irrawady thuthangca in an sim. A hlanah cun kawlram palai cu, ramdang palai pawlin an tongsan theu, culole an dem theu nan, tuitum cu, cuvek a um nawn loih, kawlram palai khal hmaihngal zetin a to hmiarhmiar thei thlang, tiin an ngan.\nCumi cingin, mipi cun Ralkap hlun cozah tiin an zum taktak thei hrih lo. Pi Suu hi an zum sawn lai. Thungai ti ahcun Pi Suu hnakin Pu Thein ih hmuhtheih le thamtheih thil a tuahmi hi a tamsawn nan, mipi tamsawn cun Pi Suu ah ruahsannak tamsawn an nei a bang. Lailak hrilawknak hrangih an campaign lai zoh tikah mipi in an rinsan tuk. Mi thenkhat cun Suu Kyi parah ruahsannak an nei tam deuh a bang, Sialkaringcin neitu ah ruat tu tla an um hmang ding. Uktu a tuan vete’n kawlram pi zankhat ah thleng danglam thluh ding vekin ruat tu tla an um.\nCupawl hrangah cun beidong thlak zet ding. Pi Suu hi thil tampi tuah thei dinhmun ah a ding hrih lo timi an theihsak lo. An rinsan vekin thil a tuah thei taktak pei maw, timi an ruat tel a tul. A rangbik ah 2019 lawngah Pi Suu in rampi a uk thei lai ding. Tuih kan neih mi 2008 ih nganmi Daanhrampi vek a si le President tuan dingah ralkap lamih hnatuan nei dah tu asi atul. Curuangah, ralkap tuan dah lo Pi Suu Kyi President tuan ter ding cun himi Daanhrampi thleng hmaisat a tul. President a si lo cun a tuah theimi khal a mal deuh ding tinak a si ko.\nPresident a si theinak ding cun tuhnu hrilawk (2015) ah a um sal dingih, cumi ah MP tampi thawn tangtlang in Daanhrampi an thleng hmaisa a tul ding. Asinan, daanhrampi rem, hlon, le bet thei ding cun Hlutdaw ih zatek 75% ih an lungkim lawng si loin, mipi duhnak tla lak ta a tul, cu hnu lawngah thleng theih a si tiin U Aye Tar Aung in Irrawady news pawl hnenah a sim.\nPi Suu hi tu ah kum 66 a kimih, 2015 ah Daanhrampi an thleng thei hmanah, cuhnu hrilawksal 2019, kum 73 a kim lawngah President a tuan thei ding tinak a si. Cuhmanah, hrilawknak a tikcu hman te’n an hmang thei lawngah a si lai ding. Cutik ahcun, president a tling pei maw? Timi thusutnak tla a ra lai ding. Curuangah, Pi Suu par lawngih ruahsannak tumpi nei pawl cu thinsau te’n an hngak a tul ding.\nCuhleiah, Suu Kyi hi hlanlai Suu Kyi a si nawn lo. 1988 laiah cun ram le miphun a duhdawt ruangah le ram mipi zawn a ruat ruangah NLD ah telin ramkhelnak lamah a cangvai ciamco. Asinan, kum 22 a rei hnu ahcun a nih khal politician a si ve thlang.\nTuitum hrilawk an neh vete’n Suu Kyi cun mipi hmaiah thu a sim mi cu: daanih uknak, ramsung daihnak le daanhrampi tuahsal ding thu pawl an si. Hlanih a rak sim mi Second Panglong Agreement tuah ding cu a sim tel nawn lo.\nCutin, Pi Suu le Pu Thein cu politicians veve an si thlangih, tuhnu kum reiloteah tufang ih mipi ruahnak pawl cu an danglam thluh lai ding, ruahnak thar, hmuhdan thar pawl an nei vivo ding. Cutikah Pu Thein maw Pi Suu, Pi Suu maw Pu Thein, an ti rero lai ding.\nPu Thein Sein le Chin Miphun\non April 12, 2012 at 6:44 am\nLungbawk ih thlirdan cu a mak lawlaw.\nDik ka ti pam. Sukyi rori cu thawng a tlak lai khal ah pacang tilttial rual in kan hngak ttheptthep si khaw maw!\nDaan timi cu an balhlan sung kha a si ko ih, zalenzet in sandah piah theih sisehla cu an bal huho mai tla a tul keicu.\nZiangtin lehlam hmai nawr dan a si ding.\nTuhi dan remsak nemhngetnak a um lo ahcun Suhkyi cu Hluatdaw kai a tum lo ti a si lala ee. An bei aw nasa ding. Pu Thein hin hmai 2015 ah lal a tum lai pei maw ti mi in thu tampi a rel thei.\nKan dungih na ngan lai ahkhan lo comment ka tum ih a rak liam zo. Tu ah maksak nawn in na run ngan sal lala. Na thur famkim nasa.\nSiar a nuam in theihnak a tam.\non July 18, 2012 at 8:15 pm\nPi Suu kan uar ciamco nak bik cu innthawng reituk a um ruangah si lo sawm.\nInn leng ngaingai ahcun, ‘A kekar a va fung ve” kan ti thluh lai ding…


Bawm Cawk Lomi Farahnak | VCTH\nBawm Cawk Lomi Farahnak\nHome » Cahram » Bawm Cawk Lomi Farahnak\nBy vcth on April 13, 2010.\nKan dung March 1 ihsin Life Impact International timi Kawlram farah nauhak pawl a bawm rero mi pawlkom pakhat ah thla 2 sung hna ka ṭuan. Life Impact International Thailand cu Measot base a siih Kawlram farah hngakṭah 30 hrawng an zoh khen, cuvekin India, Kawlram sung le Africa lamah tla hna an ṭuan. Kan inn kiangkap le khuasung ka sukso tinten logo a phunphun tar mi Mawṭaw pawl ka hmu ringring. Aw, hi pawl cu NGOs mawṭaw pawl an si hi ti ka thei. Cutin ka kiangkap Humanitarian, Human Right Organization pawl thu ka ban tawkin ka hlet hlai.\nLeitlun khua pakhat ih NGOs a tambiknak khua pawl hril sehla Measot khua tla a tel ve ding ka zum. Kan Organization vek Christian Organization tete an tam nasa. Cuvek ṭhiamṭhiam in NGOs picang pawl tla an kim ṭhepṭhep UNICEF, IOM, IRC, World Vision tvp. NGOs a tum ti lo a fate ti lo an zate ih an tumtah mi cu Kawlram le Thailand ramri ih um farah harsa pawl bawm ding hi a si. An tumtah vekin an bawm nasa, an ṭuan nasa.\nKawlram le Thailand ramri ih farah harsa pawl hi a tlangpi thu in 2 million vuakvel hrawng an si ding tiah hlethlai tu pawl in an ti. Mi tampi cu ramri ihsin Thailand sung khuapi deuhnak Bangkok, Phuket, Pattaya, Chiang Mai tvp ah hna an ṭuan. Cui hnaṭuan te thawn a cawm aw thei ṭunṭo tu pawl cu harsa cazin ah kan telh lo. Farah harsa kan ti tikah hnaṭuan ṭhiṭha nei lo, ei in ding hrang a vakvai rero tu pawl kan ti duh mi a si.\nKan dung zarh ah Sky Blue tiih an kawh mi hnawm penpi ah kan feh. Cui hnawm pen cu tlawng pi vek maw tipi thuanthum vek tin ka ti sawn ding ti ka hril thei lo. Ka mit ih hmuh bannak in a deih lo. Cui hnawm pen kiangah cun inn sungsang 200 lai an um, mi pum in 500 hrawng an si. Hnawm pen ih hnawm pawl an sar, zuar a theih sal mi an zuar cu tin pum an cawm aw. A tlun lam ih ka tar mi Organization pawl tla cui hmun cu an feh ṭheu, an bawm ringring ṭheu nan an nunnak cu a thleng aw thei ngaingai lo. Cutin an si ringring ko. An rak si ringring. Hmailam ah tla cu ti si ringring ding percentage a tam ko.\nKhawsungah a caancaan ka leng ṭheu. Minutes 2 voikhat ti tluk in Kawlram nauhak hnawmpung ih palang sia, hnawm bawr thawn ka hmu ringring. A caancaan ah zin hlo in ka inn zin ka hawl caan ah Kawlram mi farah pawl umnak ka thleng ngah ṭheu. Umnak thlam te an tuah ih (Slam veng) cutin inn sungsang rual a um mi tla ka hmu ngah ṭheu.\nHumanitarian, human right le NGOs pawl in sumsaw tampi, fimthiamnak suah in an ṭuan rero nan hih pawlkom pawlih dawh ban lonak hmun ah farah zozai tamtak an um lai. Hih NGOs pawl hnaṭuannak in Kawlram mi kan pemawnak (migrant), kan farahnak pawl a dam ter thei ngaingai lo in ka hmu. Hih natnak cu ramsungih kan farah harsatnak ihsin a rak zun mi a si, curuangah hih natnak ih a hram cu ramsung ihsin a si tin ka hmu. A hram ihsin dam ter kan ṭual.\nKan rampi acozah, rampi pursumnak le fimthiamnak pawl in hi mi parah tam zet ṭuanvo a nei. Ka ram tuvek dinhmun a si ringring ah cu Pemawknak le farahnak cu thu buai pakhat a si ringring ko ding. Khawi hmun thlen khalih Kawlram mi ka si tiih hmai hngal zetih sim ngam lo dinhmun, rammi sinak ih uangaw lonak pawl cu a si ringring lai ko ding. Khatlamah cozah ih ṭuanvo a si ti tahratin zianghman ṭuan lo in zoh ringring tla a ṭha lo. Tu ihsin kan ti thei tawkin nawp aw cia uhsi. Ral ring ten ka fei le nam tim cia uhsi. Kan hmai ih sa a suak caanah kap man dingin. Ni nikhatah farahnak pawl an kiang ni, uangaw takin rammi sinak kan sim aw thei ni ni tleu mawi a tlang leh ko ding. Zumnak, ruahsannak le timtuah awnak thawn lungdong loin ke kar uhsi.


Nauhak Kum 13 Mi Cu Thla 8 Sung An Sualpi, Mipa 80 An Kai Zo – Meifar\nNauhak Kum 13 Mi Cu Thla 8 Sung An Sualpi, Mipa 80 An Kai Zo\nIndia, Andhra Pradesh nunau nauhak kum 13 mi cu mipa pawlin thla 8 sung an sualpi zo. Tualsung palik pawlin nauhak sualpitu mipa 80 cu an kai zo ih midang cu kai dingin an hawl rero lai.\nThla 8 sungah mipa tam zetin an rak sualpi rero zo, a burpin khalin an sualpi ṭheu. June 2021 ah hringtu a nu cu Covid-19 in a damlo besia, siizung aum laiah Sawarna timi nunau pakhat thawn an hmeltheih aw.\nCovid-19 in a thih hnuah siizung ih a hmeltheih nunau in a fanu cu cawm dingin a la, a pa ih siannak khal tello in nauhak kum 13 mi cu a la. Cutin, Sawarna in nauhak kum 13 mi cu hlawhhlang a ṭuanter, hmun dangdang ah a fehpi ṭheu ih a taksa cu a zuarawkter.\nHringtu a pa in a fanu thuhla cu a theih veten palik hnenah thubuai a thehlut ih Sawarna cu an kai, nauhak khal an runsuak ih hmunhimnak ah an ret. Nauhak sualpitu lakah cathiam sang khal an tel, pakhat cu London ah aum zo. (#India Today)\nCDF-Matupi Ralkap Pakhat Cu Ram Le Miphun Hrangih Hliamhma A Tuar Hnuah A Fala Thawn Sunglawi Zetin An Neiaw\nPasal Nei Loin Fate 3 A Nei >>>


Ziangruangah Bible hi kan siar ringring a țul? – Buanchukcho\nHlan ahcun Leitlun thuthang siar le ngai hi kan rak hiar in ngai khal a nuam kan rak ti. Asinan tuih kan ram dinhmun zoh tikah riahsiatza thuthang in a khat. Leitlun hmun dangdang khal ah buainak le thihnak cu a um veko nan, tulai kan ram dinhmun le thil thlengmi pawl zoh tikah kan tuar cuang maw ti ding khop in harsatnak phunkim in kan khua le kan ram in cimbuai.\nTulai thuthang zoh tikah kan ram ih thlengmi vansiatnak pawl hi in theihter thei ko nan ziangruangah hivek thil a thleng timi cu thuthang hin in sim taktak thei lo. Ziangruangah leitlun ah hivek thil a thleng timi in sim theitu umsun cu Pathian Thu (Bible) lawng hi a si.\nAsinan leitlun thuthang hi kan ngai lo ding, kan siar lo ding tinak lam si loin leitlun thuthang kan theih țheumipawl hi țhumawknak tlak an si lo ka ti duhnak sawn a si. Kan nih hrangih țhumawknaktlak umsun cu danglam dah lo, kumkhua ih a hmun ringring dingmi Pathian Thu lawng hi a si.\nLeitlun thuthang lawng siarlo in Pathian Thu (Bible) khal hi siar uhsi. Cumi cun țihphannak ihsin hnangamnak lamzin ah in hruai ding asi.\nCredit – N. Cung R. Philemon


A Vei (6) Nak Chin Christian Youth Combine Worship Service Melbourne Hmang Thlang Ding - Chinland Today Media\nNovember 24, 2014 3:15 am·0 comments\nMelbourne: Australia, Melbourne khua ih um Chin mi zumtu kohhran le pawl 30 lenglo cun Nov 29, 2014 ah Pathian thangṭhat biak khawmnak cu Melbourne nisuahnak ih Discover Church ah tlailam sml 3:00 ah hman an tum.\nHi a vei (6) nak Chin Christian Youth Combine Worship Service Melbourne hi awnmawi le zaihlasaknak pawl thawn Pathian biak thangthatnak hman tum a siih Emmanuel Christian Church Melbourne Mino pawl in inn tek ṭuanvo an la ding.\nHivek ih hmunkhat te ih Pathian biakkhawmnak hi Australia ram piih kumkhat veikhat an neih mi um sun a siih Chin mino 1000 lenglo an suak khawm ding tiah zum a si thu ECCMY mino upa hnen ihsin thu kan dong. Kum tinte in hi biak khawmnak caan ah Chin mi zumtu 500-800 karlak tluk suak khawm in Pathian thangṭhatkhawmnak neih a si ṭheu.\n‘Mi 1000 lenglo rak mikhual dingin kan ralring. A vei (1) khatnak kan rak hmanlai ahcun kohhran le pawlkom 7 pawlin kan biakinn ah kan rak hmang. Tu ah kohhran le pawl 30 lenglo pawlin kan hmang sal ding. Kan mino pawl in a ratu zaten kan rak hmuak a si.’ tiin Salai Uk Lian, ECCMY sungṭuan cun CT Media hnenah a sim.\nTuiṭum ih Pathian hmunkhat ih biakkhawmnak ah zaihlasaknak, laam le choir, drama pawl thawn caan hman a si ding hleiah, Rev. Van Dawt Thawng, Victoria Chin Baptist Church ih Associated pastor in ‘Mino le Thangṭhat biaknak’, Rev. Dr. Ronald Laldinsuah, Mizo Christian Church Pastor in ‘Mino le Thlaraulam Ṭhalennak’ timi thupi hmangin thutawi simnak khal an nei ding.\nChin Christian Youth Combine Worship Service hi November 14, 2009 ah Emmanuel Christian Church, Melbourne Youth pawl ih rak hohatnak in rak hman thok a si. An rak hman dahzonak pawl tla cu, Emmanuel Christian Church Melbourne, Chin Christian Church Melbourne, Melbourne Chin Church le Victoria Chin Baptist Church, Chin Baptist Church pawl tla an si.#


Kum khat lenglo kharmi Sak le Thlang Korea pehtlaihawknak lamzin ongsal - IHBURLEN\nKum khat lenglo kharmi Sak le Thlang Korea pehtlaihawknak lamzin ongsal\nJuly 28, 2021 admin RAMLENG THUTHANG, THUTHANG 0\nThlangta Korea le Sakta Korea ram pahnih karlak pehtlaihawknak tha a suahsal theinak dingin ram hnih upa pawl lungkimtlangnak an neih thu Thlangta Korea President office lamin thuthannak an nei.\nApril thla thok lam ihsin kaphnih ram hruaitu pawl cakuataw an hma an la rero zo, tiah an ngan tel fawn.\nHitei’ ram pahnih hi ram hruaitu luban lam pehtlaihawknak pawl an daih reprep hnuah 2020 June ah Sakta Korea lamin pehtlaihawknak a sucat bet tiah theih a si. Cumi hnuah ram pahnih pehtlaihawknak an neih theumi ramri ih zung inn pawl Sakta Korea cun a kap siat lawlaw.\nAsinan, mani July 27, zinglam nazi 10 ah ram pahnih pehtlaihawknak lamzin hmuahhmuah onsal a si thu Sakta Korea (North Korea) acozah ih KCNA thuthang agency cun a phuang.\nCu hleiah khatlam khatlam rinsanawknak thawn rualremnak pitling a suah theinak dingah ram hruaitu pawl cun lungkimtlannak an neih thu thuthang ah an sim tel.\nRam hnih hruaitu pawl cu Phone in minute 3 hrawng biakawknak an nei ih hmailam khalah beaw sunzom vivo ding, an si thu Thlangta Korea (South Korea) lamin an sim.\n“Kum khat lenglo pehtlaihawknak cat hnu tu vekin biak thatawksalnak a um thei cu lungawiza ngaingai a si,” tiah Thlangta Korea ih palai pakhat cun a sim.\nA hlanah Sak le Thlang an hruaitu South Korean president Mon Jae-in le North Korean hotu Kim Jong-un cu 2018 laiah tum tonawknak an nei ih an rak hlawhtling zet. Asinan US president Donald Trump le Sakta Korea hruaitu Kim Jong-un vei hnih rori an tonawk hnu an hlawhsam ruangah Sak le Thlang Korea pehtlaihawknak tiangin a siat phah.\nA pasal thawn an thenaw ti an theih veten mipa 1000 laiin nupi dingah an bia\nOlympic santhuanthu ih Gold Medalist nauhak bik


CHINMI ZATE HRANG “GLOBALCHIN” GROUP MAIL THAR - Chinland Today Media\nCHINMI ZATE HRANG “GLOBALCHIN” GROUP MAIL THAR\nMarch 19, 2009 5:50 pm·0 comments\nGlobalchin in kan lo hmuak!\nLeitlun pumhuap Chinmi (Globalchin) zate thurel khawmnak hmunpi a si. Ram sung ram leng ih um zate hrang ih theih tulmi thu le hla relkhawmnak hmun lipi a sivekin mipi thansonak ding ah duhthusam le thucah pawl ngan sinsin uh.\nNa ruahnak, na thinlung, na hmuh daan le siartu thansonak ding ih na thinlungkenmi fatebik na ngan suakmi khal kan ngaisangzet ding. Hi, Globalchin hin mipi tampi thinlung a kauter ding ih Chinmi pumkhat sinak khal a langter sinsin ding.\nLeitlun mi zaten u nau kan sizia khal Globalchin cun nitin simfiang a duh. Ralkap uknak hnuai ih a umtu ram sung senpi hrang le ramkip ih nunnak humhimnak hawl ih a vakvai pawl hrang ih ruahsannak thar langternak hmun Globalchin a si theinak ding ah nang le kei in tuanvo kan nei.\nHi leitlun pumhuap Globalchin ih na telve theinak ding lamzin a hnuai ah tarlang a si.\n· A luttu ding cun hinah ca a kuat ding: Globalchin-subscribe@yahoo.com\n· Mipi zate hmuh ding ih ca thlaknak: Globalchin@yahoogroups.com\n· Tawlreltu pawl ca na kuat nak ding: Globalchin-owner@yahoogroups.com\n* A innpi na zoh duh le: http://groups.yahoo.com/group/Globalchin/\nThubet: Himi Globalchin groupmail ahcun pengtin ihsin a interest tu lawng luh ding a si.\nCT Facebook Group, Chin Mino 13000 Um; Tambik Hminsin\nFala kum 107 in pasal neih duhthu sim


Chin Ramkulh Falam Khawpi Tlawnginn Hmun 2 Ah Bomb A Puak – Vapual Auaw\nChin ramkulh Falam khawpi ih tlawnginn hmun 2 ah bomb a puak thu theih a si ih Matubuk le Cinmual vengih tlawnginn ah an si.\nCinmual veng Ah-Thah-kah 2 tlawnginn ah may 26, zinglam nazi 2am hrawngah bomb a puak ih Matubuk ah-mah-mah 5 tlawnginn ah zinglam nazi 3am hrawngah bomb a puak. Cinmual veng tlawnginn ih bomb puak siseh Matubuk veng tlawnginn ih bomb puak khal tlawnginn a siat phah tuk veve.\nMatubuk veng Ah-mah-kah 5 tlawng ih bomb puak ruangah tlawnginn a siat nasa ih cazirnak hrang a hman theih lo ding. Cinmual veng Ah-Thah-Kah 2 tlawnginn sungih bomb puak khalah tlawnginn cazirnak a siat phah tuk ve. Bomb puak ruangah hriamhma tuar le mithi an um thu theih a silo.


Mahlawng In Ni 40 Ah Tikhur Laisuak - Chinland Today Media\nMahlawng In Ni 40 Ah Tikhur Laisuak\nMay 12, 2016 3:33 am·0 comments\nIndia ram tidai harnak ih a ciim cuahco rero laifang ah Bapurao Tajne ih nupi cun an sungkua rawl suannak ding hrang tidai khai ve dingin midang lakah a tlar aw ve. A khai ding caan a thleng. Sinan tikhur neitu pa in, miphun nauta le mifarah, Dalit miphun an sinak ruangah tidai khai a rak siang ve lo. Riah sia zet in inn ah a tlung ih a pasal hnenah a sim.\nA pasal cu a riahse zet ih thuukzetin thu a ruat hnu ah thutluknak khohkhazet a tuah ih a pok suak cih. An khaw zate hrangah tikhur lai dingin a timtuah cihih, Tajne cun a umnak khawte ihsi naibiknak ih dawr ah feh in thiltul pawl a va lei. Nitin an hlawh cop mi ringih nufa cawm a si ruangah sunvu cu tikhur a lai theilo. Curuangah a manawl caan tinte in a laiih nikhat ah a malbik sml 4 sung caan pe in a lai.\nBible sung ih Noah thuanthu bangin, an khaw mipi pawl in an hnihsan rero. A nupi khalin na hlawhtling cuang lo ding tiin a ti. Sinan a tumtahnak cu hlawh tling dingin karkhat te hman dung siip lo in, zingtin tuanten thoin, midang pawl hnakin baang deuh le tam deuh in a tuan bet sinsin.\nPacang tha pa 4-5 laiih an laih theu mi tikhur laih cu ruah men khalah harsatnak tampi a tuar ding ti cu a fiang zet. Tikhur lai dah mi khal a si lo ruangah harsatnak dangdang a tuar.\nAsinan a tumtahnak cu hngetzet in a kai ih ni 40 a hawng liam cun tidai a tong ngah ta riai mai. Hnatuan ka thok hlanah ka tumtah mi Pathian hnenah thla ka cam ih ka tumtahnak cu Pathian in in theihsak ih tu ahcun kan khaw mipi zate hrangah tikhur ka lai suak thei zo tiin an khaw mipi pawl hnenah lungawi thu a sim.\nIndia hin tuikum ah tidai ro carnak nasa ngaiten an tuar ih an khawpi New Delhi rori khalah tidai in ding harsa zet in an um. Hi tidai harsatnak ihsin tumtahnak hnget zet neiih zuamtu hi Washim district ti mi khawte pakhat ih rak um ve mi a si.\nTu ih a laihsuak ngah zo mi tikhur hi feet 15 ih thuk a siih feet 5 thuuk in laih bet a tum. A kauh lam hi feet 6 ih kau in a lai thok nan feet 8 ih kauhter a tum. An khua kiangkap pawl ih tikhur a kang rero lai ah a laihsuah mi tikhur cu a kang ve lo.#


Tilian Harsa Bawmnak Hrang Kyat 24 Billion Hluattaw Ih Pek Mi Ah Chin Ram Canvo A Tello - Chinland Today Media\nTilian Harsa Bawmnak Hrang Kyat 24 Billion Hluattaw Ih Pek Mi Ah Chin Ram Canvo A Tello\nAugust 24, 2015 11:12 am·0 comments\nHakha Tlawng inn\nZuktu : Pastor Van Bawi Lian (Bawi Bawi)\nMyanmar rampi acozah ih rorelnak Hluttaw cun tuikum tilian ruangih harsatuar pawl remthatsalnak dinghrang sumhrampi MM kyat 24 billion pe ding a nemhnget. Asinan Hi sumpai a nemhnget mi pawl zemnak ding hmun tiih BBC ih a tarlang mi ah Chin ramkulh a telvelo.\nHi sumpai pawl hi, loram, kiangkap tifainak, ramri pawl tuahthatnak, lampi remthatnak pawl hrang ih an hman ding mi a si dingih Sagaing, Mandalay, Yangon le Irrawaddy kiangkap pawlle Rakhine pawl in an then aw ding tiah BBC cun a tarlang.\nChin ramkulh hi BBC in a ngah lo ruangah a tello sipei maw lole Chin ramkulh hrangah sumpai rampi acozah in a tuahsak tumlo a si pei? July 31 ni ih Myanmar President ih State Emergency a puan mi ramkulh ahcun Chin ramkulh hi pakhatnak a siih, a sangtu ah Sagaing, Magwe le Rakhine pawl an si.#\nChin Ramkulh Ah Ruah Tam Ding – Ralrinnak


Duhphorhnak neitu Kum 19 Nute cu Cerek ngai thawn an kap ngah | Falam Online Media\nDuhphorhnak neitu Kum 19 Nute cu Cerek ngai thawn an kap ngah\nRalkap uknak duhlotu Myanmar mipi tamsawn cun rampi huap hmuntinkim ah duhphorhnak an nei ih February 9 ah Nay Pyi Taw ih mipi duhphorhtu pawl cu palik in cerek ngai thawn an kap ruangah kaptuar mipakhat a besia tiah theih a si.\nAmah cu kum 19 mi Ma Mya Thet Thet a si tiah ramsung media pawl in an tarlang ih an kap ngah lai video khal online ah a darh thluh a si.\nVideo ahcun mawṭaw thawn tidai an zit ciamco lai a lang ih bus stand vek innte dungih ding, angki sen hruk nunau pakhat cu tidai zit ban lonak lam a feh tum ih meithal puak awn a thang veten lei ah a tlu cih. A tluk veten a cang nawn lo.\nRalkap in Myanmar ram cozah thuneihnak a la hnu ni 9 sungah Ma Mya Thet Thet hi palik kut tuar in besia zetih Siizung thlenghmaisabik a si. Duhphorhnak ah palik in tidai zit ruangih hliamhma tuar khal an um ih rubber cerek hliamhma tuar khal an um .\nMa Mya Thet Thet siatton thu ah ralkap cozah lam in ziangtin hmalaknak a nei tum ti cu theih a si lo nan hih thil thleng hin mipi lung a ti puak kuai ih ralkap cozah doduhnak lungput a suak ter sinsin a si.\n← Falam ah nithumnak Lamzawh Duhphorhnak nei pehzom\n88 Tlawngta Hotu Hlun Dinhmun In Ralrin Peknak Le Sawmnak →\nYangon : Palik vaktawi pawl in Zaan thim hnu ah Mipakhat Kap That


MYANMAR scientist MI MI AUNG hoha nakin MARS leisen parah Helicopter fate thlah ding (+VIDEO) – Ethuthang\nMay 14, 2018 Iris Hnem Mars, Mars Helicopter Scout, Mi Mi Aung, NASA, scientist, World\nNASA pawl cun Mars leilungsen umtudaan theifiang thei sinsin dingin zirnak an nei pehzom vivo ih tu khal ah kum 2020 ah Mars leisen par ih zam dingmi Helicopter fate an thlah tum thu an phuang.\nCuih Helicopter fate cu Myanmar scientist MI MI AUNG hoha nakin NASA’s Jet Propulsion Laboratory (JPL), California ah an tuah rero lai ti a si. Hih project cu 2013 ihsin an ṭanthok zoih tluangten an tuah suak thei a sile kum 2020, Mars lei par ih an thlah dingmi rover mawṭaw ah an telhcih tum.\nAn tumtah vekin 2021 kum thok ih Mars par ah tluangten a thleng thei a si le tuhlan ih an thlah zomi rover mawṭaw thlen thei lonak hmun pawl ah duh tawk in a zam thei dingih NASA pawl hrang ah ṭhathnemnak napin a suah thei phah ding an zum.\nHimi vanzam fate cu Mars Helicopter Scout (MHS) tiin an ko ih a tuah nakah $23 million hrawng cem ding an zum. A pum huap in 14 cm cube Rotor diameter: 1.1 m (3 ft 7 in) hrawng a siih Helicopter pangai hnakin let 10 hrawng in a panka a heer cak. Mars khua sik lakih siat theilo dingmi technology an hmang ih ni tha hmang in a zam ding.\nHimi tuahnak ih project manager Mi Mi Aung cun “Helicopter pangai cu a sangbik ah feet 40000 (12100 m) hrawng ah a zam. Mars par ih thli cu lei par thli ih zaṭek 1% hrawng lawng a siih kan thlah leh dingmi helicopter cu a sanglam feet 100000 (30500m) hrawng ah a zam ding” tiin a sim.\nNASA pawl zung a simi Jet Propulsion Laboratory (JPL) ah Mars Helicopter Scout project manager a siih JPL sungih nunau fimbik 14 lakih tel theive mi a si.\nKawlram ah a ṭhanglian ih kum 16 a si ah US ram a thleng.\nUniversity of Illinois ihsin electrical engineering (BS (1988), MS (1990) a ṭheh suakih NASA pawl ih rinsan zetmi scientist pakhat a si.\nAthuhla siar na duh le hinah hmet – MIMI AUNG\n← Nikhua theilo in thla 4 sung damlo nu cu a duh bikmi hla an ngai ter hnu in lungfim saal\nMalaysia ih um Chin mi nih mi bum →\nCOLOMBIA RAM LILAWN CAAT RUANG AH MI 10 LUAN NUNNAK LIAM\nJanuary 16, 2018 Iris Hnem Comments Off on COLOMBIA RAM LILAWN CAAT RUANG AH MI 10 LUAN NUNNAK LIAM\nA Pasal in a Thatzo an timi Innsang Nu cu Kum 8 Reihnu Ah A Suak Sal\nApril 2, 2018 Admin Comments Off on A Pasal in a Thatzo an timi Innsang Nu cu Kum 8 Reihnu Ah A Suak Sal\nTV THUTHANG PHUANGTU INN DOT 5 NAK IN DAWP THAT (+VIDEO)\nApril 2, 2018 Iris Hnem Comments Off on TV THUTHANG PHUANGTU INN DOT 5 NAK IN DAWP THAT (+VIDEO)


Thantlang Innkang Cu Ralkap Pawlin An Rak Zoh Men, Ralkap Pawlin Thantlang Inn 184 An Urkang Zo – Meifar\nOctober 29, 2021 zinglam ihsin ralkap pawlin Thantlang khawpi an urkang ciamco. himi sun lawngah inn 164 an urkang. Ralkap thuphuangtu Zaw Min Tun in “Ralkap pawlin Thantlang innkang an va thelhmit tum nan PDF pawlin an rak kap ruangah an mit thei lo” tin ralkap thuthang ah a phuang.\nThantlang ah PDF an um le um lo khal a thei lo. Anmah ralkap pawlin Thantlang innkang cu online parah an tar ciamco ih Thantlang innkang cu View Point ihsin an rak zoh men. Ṭhenkhat cu ralkap uniform an hruh lo ih mipangai vekin an um.\nMin Aung Hlaing in ramsung thuneihnak a lak hnu February 1, 2021 ihsin tuini tiang ah Thantlang inn 184 an urkang zo, cun khuasung mi 7 an that. September 9 ah inn pakhat an urkang, September 18 ah riahbuk telin inn 19 an urkang, October 29 ah inn 164 an urkang ih zaten kom cun 184 a si.\nFebruary ihsin November thla sung, thla 10 sungah khuasung mi 7 an that. Ralkap kutsung ih mual liamtu pawl cu September 29 ah kum 59 mi Pu Hram Cung le kum 77 mi Pu Ral Tu, August 28 ah kum 14 mi Pa Uk Lian Kam le kum 45 mi Pu Hlei Bik, August 25 ah kum 10 mi Pa Van Bawi Thang,\nSeptember 18 ah Pastor Cung Biak Hum (kum 32), September 12 ah kum 25 mi Pu Van Za Ceu pawl an si. Pu Van Za Ceu ih ruak cu tuini tiang an hmu thei hrih lo ruangah ralkap pawlin an ziamralter si an zum. Min Aung Hlaing in ramsung thuneihnak a lak hnu ihsin Chin ram, Thantlang khawpi ih inn 184 a urkang ih minung 7 ih nunnak a laksak. Khaumi 20 lenglo in hliamhma an tuar ih khuanu khuapa zaten hmun dangah an tlan thluh.\nRalkap In Taksa Dum Pawl Cu Uluk Zetin An Zohdik


Mai Hnenih Cakuat By DL Senling - Chinland Today Media\nSeptember 22, 2010 5:39 am·6 comments\nMAI…! MAI…! HNGILH HLAH MAW…\n( Mai Hnenih Cakuat )\nNa hnenah kei na “U” santlailo bik in tu na fala pek ihsin na hrangah thil t’hahnem a si ding ti beiseinak thawn hi ca hi na siar dingah ka rak ngan. Tulai cu fala, tlangval lawng si loin suakthuan le nupinu pacangpa zo hnu tiangin leitlun nuamceennak ah an tlan ticu na theih vek a si. Kan rinlo mipawl in nupi pasal an nei ih a rei hlanah an t’hen aw sal ti thu theih ding a tam. Curuangah Mai, nang cu hi pawl vekin na si lo ding duhsaknak thawn ruahnak malte ka lo seu.\nKa nau, Innsungsang timi cu “a thupi tuk,” timi t’ongfang hman in a daih lo. Ziangah tile minung kan san sungah Innsungsang dinhmun in caan kan hmang rei bik ruangah a si. Mi ziangmawzat cu nupi le pasal an neih hlan tiang cu nuam zetin harsatnak le buainak ziangvek a si ti an rak thei dah lo na’n, nupi pasal an vun neih hnu an Innsungsang buainak, harsatnak le nuamawklonak ruangah thinpit vansangin nunman neilo ah an ruat aw, culawng siloin ahrek cu mah le mah that aw tiang in an nunnak an cemter. Mi ziangmawzat ve lala cu an nauhak tet lai ihsin an harsa, an rethei. Ahrek cu nulepai’ duhdawtnak hi a thlum maw a al ti thei lo ih t’hanglian an um. Nun hi an hrangah cun a pak ii pak le a khat ii kha in an thei. Cuih nunman nei lo ih ruat aw pawl lakah a hrek in Innsungsang nuam an rundin thei ruangah a liam zomi ih harsarnak hmuahhmuah cu hngilh in nunman nei le suahman nei in an run thei aw sal. Curuangah nang khal Innsungsang nuam din ding na duh asile tui’ na nuncan ziaza le na hrilmi parah a t’hum aw a si.\nNa falat laicaan ih na umdaan i zir in na Innsungsangah a rah na ei leh ding. Nupinu tampi cu an falat lai ih fellonak in an t’ih a hrut ter, an pasal hnen ah an t’ong duhmi a t’ong ngamter lo, thik zet t’heu hmanhaisehla an pasal nun an sim ngam lo. A hrek cun hmaisong cing te’n an duhdawt zetmi an pasal cu zan vak lo dingin le siim tuk ih tlung nawn lo dingin an dil t’heu na’n, daiten um men aw ka ra tlungsal hi… nangmah hman na fala hnahkhat sinak hman maw i pe thei lo ti’n … Innsungsang buainak hrampi ah cang in nupinu tampi cu mitthli thawn an caan an hmang. Sir awk in le man nei nawn ta lo, a va poi ve…! Esau in rawl vawikhat einak men ah fapa upa sinak a zuar, mitthli thawn a pai’ hmaiah riahsiatnak langter hmanseh san a tlai nawn si lo. Curuangah tangka, sui le ngun ih lei theih lomi na fala hnahkhat sinak kha voikhat nuamnak hrang le na tlangval thinheng ding phang men ah a poi lo ti siang hram halh aw. Na hmai ahcun a thin a heng aw ter ding na’n hmuh banlo a thinlung sung in cun “ummm…ka duh zawng nupi tlak rori” ti’n a lo ti rero ding. Hngilh aw hlah, a thinhengnak cu a rei hlanah a reh thei ding na’n na fala hnahkhat sinak cu thlanmual a thlen tiangin a lo ruk sak lanta ding. Zum pang hlah, ka lo nei tengteng ding a lo ti khalle, nunau in nan ziaza t’halo nan thuh thiam vekin mipa khalin nunau bum kan thiam ve. Mary tla kha fala thianghlim rak sihlah sehla cu “rundamtu Zisu’n” a pum a sang lo ding. “Tlangval in fala thiang a t’hit vekin,…Tlangval cu a fala par ih a lungawi vekin…”Isai.62:5.\nMai, mi lak na suakvak can ah na umdaan, na t’ongmi va ralring hram aw. Mipa hrek khatin hi ti’n an ti t’heu micu, “fala in a lo hnihsan len biak ding a har lo, a lo biak hmai le capoh thungai ding a har lo, voikhat feh tlang le lakphak dawr to tlang hnu cun a voihnihnak cu a har nawn lo, a kut na kaih thei hnucun a liang ih kuah a har nawn lo, a liangih na kuah thei hnu cun kheng sungsa,” ti’n an ti t’heu. Daithlang pang aw hlah, voikhat te timi hi a thupi tuk lawmman. Na hnakih cak an tam tuk ruangah zaan ah nangmah lawngin lengsuak vak aw hlah. Vokpi suakin liamkuan ding mi a tlun, nunau suakin nau-pai thawn a ra tlung an ti t’heu mi kha hngilh hram hlah aw maw. Ca na ngan sual le correction pen a um, thil na ti bung pang hman ah hmunphiah le hmawmrutnak a um, a sina’n nuncan ziaza mawi lo ruangih hminsia le thangsia phiatnak tuahtu company cu a um hrih lo. Curuangah na falat pek ihsin na sunlawi zia hi thei aw hram aw, “blank paper” vek sokhaw na si. Na felnak in na pasal hmaiah mit hmai t’ha a lo pe ding. Mi zuva hman in an nupi ding ah mifel an beisei ve.\nZin kapah par aw hlah, papar ih mawinak le sunlawinak theilotu pawl in an lo pal kiak pang ding. Thingkung rop le phentu thinghnah nei lo par khalah fu aw hlah, zaangfahnak neilotu saihlum in a lo ngah pang ding. Duhmi pakhat lawng nei aw hlah, pahnih khalin nei aw hlah, a lo duhtu kha duh aw, a lo duhsawntu kha duh aw, pahra neih hnakin a lo hngak taktak tu kha duh ve aw. Biaknak, rinnak, tumtahnak, miphun, le nunphung bang awmi duh aw. Fimnak, thiamnak, lian le farah, le sinak tan aw tuk lomi duh aw. Kum tan aw tukmi khal a t’ha lo. Na mit lawng khalin hawl aw hlah, na hna hmang aw. A cang thei asile rualpi vekin kawm ta awla a ziaza, a tlinlonak (weaknesses), rawl a duh zawng, a ei theilo mi le ziangvek dam lonak (tt. Cancer, thithlum, tvp.) a nei? ti pawl tla duh thu na sim hlanah na theihcia thluh le a t’ha sinsin. Nan sinak nan theih aw thluh veve hnu in kan tlinlonak pawl hi kan ngaithiam aw veve thei pei maw? ti’n thutaw le thulu ruat fel ta in thu botcatnak tuah aw maw.\nMipa t’ongtam cu tilung nal vek an si. Mipa t’ong rang cu an kut a rang ve. Mipa samsen cu pasal hrangih t’ha an mal. Rit theih thamtu cun ziang dang hmuahhmuah (innsungsang ih thil t’ul mi) hnakin a thinlung a duhdawt sawn. Mah le mah kilkhawi aw thei lotu cun a Innsungsang a kilkhawi theilo ding. Zaan vak tam mipa cu zinkap Uico in an baihat. Nunau in an ziaza t’halo an thuh thiam vekin mipa khalin nunau bum an thiam ve. Calngolh zate’n thurawn an tlak thluh lo. Cathiam zate’n an fim thluh lo. Tlakrawh Innpi sungih itthat theilo hnakin Di Innsung ih mangman a t’ha sawn.\nDuhdawtmi ka nau, na parmawinak le na hmuinak kha thothe, kawngsang le phengphehelp hrangah siang aw hlah maw. Thulu le thutaw ruat fel ta lo ih pasal neitu cu sir aw an tam. A lo duhlo tu le na duhlo mi cu na neih lo a t’ha sawn. A lian le mawi ruang khal ah nei aw hlah. Rualpi forh ruang men khalah pasal nei pang aw hlah. Thinnat ruangah le mi pakhat khat phirsit duh ruang khalah pasal nei aw hlah. Na rualpi pakhat khat pasal a neihmi daw in neih ve mei tum cuang aw hlah. Olsaam tukih ka lo duh titu cun harsa loin ka lo duh nawn lo an ti t’heu. Cuvekin olsaam tukih neihawk cu a reihlanah an t’hen aw sal ve t’heu. “Lovah hril sual in kumkhat a daih, innsang din sual cu san sung thawngtlak, biaknak hril sual cu kumkhaw sir awk,” an ti t’heu vekin na san sung nuam awknak ding lo beisei saknak thawn hi ca hmangin kei na “U” in ruahnak ka rak lo pekmi hi thupi ah rak ngai hram aw maw… Na hmailam nuntu daan ding cu tui’ na kut par ah a um… Asile hinah ca ih ka lo biaknak ka cawl ta hrih ding…Damte le tluang te’n aw…\nTtih a nung Online Ankaa\nKa Lo Be Ngamlo\non September 22, 2010 at 1:17 pm\naaaa, na ca ngan mi cuu a tha rori si!\nzg fah ten hi na ca ngan mi hi ka mail ah i kuat sal thei kem?\non September 22, 2010 at 8:45 pm\nNa ca ngan mi a tha nasa. Siar a nuam in a thuk zet. Ngan ring ring aw. Fala tampi in groupmail le hivek ca hi an siar lo theu ding a bang cucu a pawi mi a si. San hi a thleng aw vivo ih ca ngan tik ah kan worldview tla hi san thar man ding in kan thleng a ttul ding ka zum. Tahttimnak ah “Olsaam tukih ka lo duh titu cun harsa loin ka lo duh nawn lo an ti t’heu” timi hi cu, San hlun tuk in ka hmu. Can, hmunram , miphun le nuphung thawn tla in a pek par aw ding tiah ka ruat. Kan laimi pawl in lo thlawk nak ah tuhmui lawng2 hmang ring2 ding.\nZalang pa says:\non September 23, 2010 at 2:07 am\nkan lai ca ah Olsaam tivek a um dah maw si, ziang tik in a thawk\nin sim thei tu nan um le ka lung awi zet ding,,,,,\nOlai = awl-ai\nOLte = Awlte\nLohli = hmakhat te\ntivek a si maw…\non September 25, 2010 at 3:56 am\nna thin lung ih putsuak thil a si ding ih a thuk zet, a tha tuk, kei mah bulpak in ka lungawi. na hmuh daan men silo in na thinlung putsuak rori cu tampi in ngan ringring thei ding in thlacamnak thawn khal in ka lo bawm ding.\nJames Mangte, says:\non September 29, 2010 at 7:57 am\nEkhai,, kan rual pa na mak rori c (Pa Dl)\nroling ca a si.. ka rak hmu ttheu nan,,,\nKan rual pa ngai hi,,thu hlapi va ngan hlah ti ah ka rak siar dah lo( capoh)\nttha lawlaw ,, mak tarai,,a si hi maw!\nlooking forward ringring tu,,,le\nCalai ih na u nau,


Ram Pam Po, a silent Rom-Com on SAB TV! - DesiSerials.TV\nRam Pam Po, a silent Rom-Com on SAB TV! 28 Apr 2015 Rumm Pumm Po\nFor more exclusive news, keep reading this space! Facebook Comments


Duhdawtnak La Na Thei Tuk Nunau Pawl Na Parih An Thinheng Ngaingai Asilen Hivek Thil An Tuah Ding – Meifar\nDuhdawtnak La Na Thei Tuk Nunau Pawl Na Parih An Thinheng Ngaingai Asilen Hivek Thil An Tuah Ding\nSeptember 2, 2021 admin Lawrkhawm 0\nMipa hi an mak thei zet, anmah duhdawt zettu fala an neih asilen an ngainiam sawn ih an thin khal an ti naa phahphah ṭheu. Nunau duhdawtnak la na thei tuk (အချစ်ကြီး) pawl hi an thinheng ngaingai a si ahcun ṭih an nung tuk lawlaw.\nAn thinlung a kekkuai hrih lo ahcun na lemsal thei men nan an thinlung a kekkuai ngaingai ahcun ziangtik hmanah na lemsal thei nawn lo ding. Na awkam thlum zet an rak timi khal a kha thluh in an thei ding.\nMithi khua khalah nang lo tonsal cu an duh nawn lo ding, a tawk an ti zo ahcun an lo ngaithiam thei nawn lo ding. Ziangvek dinhmun ih na um asikhallen an lo ngaihsak nawn lo dingih dunglam an lo hoisan ding, na kiang naivai ih um khal a duh nawn lo dingih a lo hrial vivo ding.\nNan duhdawt lai ahcun na kiang lo ih um thei lo kha a thinlung a kekkuai hnuah cun nang cu a hrangah mikha zet na si ding. Mitthli thawn ngaihthiam dil khal awla ara kirsal nawn lo ding. Nangmah ruangih arak ṭap rero nak mitthli pawl cu a hnulsal thluh dingih na tello in a hringnun a nuam sawn ding.\nChin Mino 4 Cu An Facebook Profile Ah NUG An Tar Ruangah An Kai\nUS Police Officer Cu Mipi In The Rock Thawn An Bangaw Tuk An Ti, Amah The Rock Khalin Bangaw A Tiaw Ve


China Rawldawr Hotpot Sungah Condom Arak Um, A Phen Ah Thildang Aum >>> – Meifar\nChina Rawldawr Hotpot Sungah Condom Arak Um, A Phen Ah Thildang Aum >>>\nJanuary 1, 2022 admin Leitlun 0\nChina, Sichuan Province, Leshan City khawpi ah Mr Hu le a rualpi pawl cu hotpot an va ei, thaw zetin rawl phunphun an ei ciamco ih an khop zikte ah an hotpot sungah condom an hmu cu an lungawi lo tuk. Phone in an zuk hngal ih rawldawr sungah buainak an tuah, rawldawr neitu an ko ih dawr neitu in ngaithiam a dil.\nDecember 18, 2021 simlam ih thilthleng a si, Mr Hu in zangnadawmnak ah 10,000 yuan zat a dil ih an pe lo asilen a thilton cu online parah a tarlang ding tin a hringhro.\nOnline parih a tarlang asilen an dawr cu a hminsia dingih buainak phunphun an tong thei. Dawr neitu in CCTV pawl an zoh thluh nan thildik lo zianghman an hmu lo, cun rawlsuangtu pawl khal thu an sut vivo ih condom thuhla cu zohman in an thei lo.\nCutin an thuhla cu a hnok deuhdeuh, an thuhla cu vengsung ah a darh thluh man. Dawr sungah nazi 3 hrawng an buai zo, cutin an buai laiah an vengsung ih um noodle dawr neitu ara ih, “Hipa thotho hi a si, ka dawr ah noodle ara ei ih a noodle eimi lakah pangang cm 3 hrawngih sau a hmuh ruangah buainak a tuah.\nMidang hnenih phuangsuak na duh lo asilen zangnadawmnak in pe aw tin in hringhro” ara ti. Tualsung palik pawl an ko lohli hnuah thilumdan pawl cu an zingzoi ih dawr neitu pawl ih thiamlonak aum lo ti an theisuak, rawleitu in rawl a ei thluh hnuah condom cu a rawl sungah a ret ih cutin buainak a tuah.\nA rawlei man khal pe loin dawr neitu hnenah zangnadawmnak sumpai a dil ti an theisuak ih an kai, a phutawk hremnak pe dingin palik sakhan lamah an hruai ih midang dawr ah teh hivek thil arak tuah zo maw ti an zingzoi rero lai.\n“Thil Ziangkim Hrangah Caan A Um”: Timothy Sui Lian Mang


Laipa Bank ah:Tangka MMK ting 250 a lut sual’A van tha taktak Pathian khua khan bak asi. – Lai Lungrawn Post\nPathian remruah dan hi a mak tuk rori e.Tuini cu Pathian zarah paisa kuattu rin aiin nan tam ih ka lungawi zet. Curualin ka lo tawn ngah lo mi pawl hnenah nan theihthiamnak le ngai damnak ka lo dil a siZing nazi 9 ah City Hall ka thleng. Zanlam 6:30 tiangah paisa kuattu an cem hrih lo.Paisa kuat dingin in hngak cingin, Ka elna tuar loin ekinn sungah minutes 10 hrawng ka to ringring. Nunaupawl thi an neih ih a har ding zia tiang ka ruah sak thiam phah rori ding.\nPaisa kuattu an tam si, ziangtin ha hi zatzat thaisun le tipsun ih pe thluh thei dingin ka kuat thei ding tiih ka buai laiah, ka bankah Mmk ting 250 miin an run transfer sual. In run call ih ka mang bang. Ka KBZ ka vun zoh cu paisa tampi a rak um ngai.Thuhla kan rel ih annih Singapore le Myanmar thil kuattu te an si. Cutin thuhla kan rel peh vivo tikah $ (Singapore dollar) an rak mamawh tuk khi a si.Cutin rin lo pin dollar in pe thei sehla an duhthu le dollar an mamawh zia thu in sim.Ka beisei aiih sang in dollar in lei dingin in dil.Dollar ka pe cu an lungawi dan cu amak. Culawng hman si loin an paisa thunsal mi ih an mangbangnak khal an thawpi an thaw hlunhlo.\nPathian zarah, leh lam, leh lam in kan lung a awi tlang.Annih khalin dollar an ngah phah ih, kei le ting 250 rori paisa kuatman țul loin ka ngah cih.Bawipa kei misual bik hi ziangso ka siih ka zawn in ruah?A tebik mi kei rori in thlahthlam lo hi ka lungawi tuk.\nKuattu nan tamtuk ruangah thaisun ih kan lo pekthluh man lo pang asile tipsun ih lo pek thluh thei kan zuam ding.City Hall sung ka lut thei loih cabu in laksaktu Rose Mawi par khalah ka lungawi ngaingai.Cun cabu khal\nSurbung Airport Thuanthu bu 3 LeChin Phungthluk Dictionary bu 3 lawng a tang.Lai Cerek in bu 1 veve thaizan len a la dingih,Kei in bu 1 veve in present mi ka la dingih, cutin bu 2 veve lawng a tang ding tinak a si. Paisa in kuattupawl le cabu in leitupawl nan parah simcawk lo lungawinak ka nei.